

# Ienhold

Veurwoord

1. Loop van Dainst

1.1. op zundagmörgen - A

1.2. op zundagmörgen - B

1.3. mit oavendmoal - A

1.4. mit oavendmoal - B

1.5. mörgengebed

1.6. oavendgebed

2. Aanloop

2.0. Aalgemain

2.1. Begunwoorden

2.2. Drumpelgebed

2.3. Schuldbeliedenis

2.4. Kyrie

2.5. Gloria

2.6. De tien woorden

3. Om t woord tou

3.0. Aalgemain

3.1. Lofpriezen noa t evengelie

3.2. Gebed om haailege Geest

3.3. Geloofsbeliedenis

4. Beden en geven

4.1. Antwoord bie veurbeden

4.2. Voader van ons

5. Der op oet mit zegen

5.1. Zegen

6. Moaltied van de Heer

6.1. Nuigen

6.2 Nuigen en onderwiezen

6.3. Ienzettenswoorden

6.4. Toavelgebeden

6.5. Vredegrout

6.6. Brood en wien

6.7. Danken noa moaltied

7. Mörgengebed

7.1. Aanhef

7.2. Lofpriezen

7.3. Canticum

7.4. Mörgengebeden

7.5. Kyrie

7.6. Zegen

8. Oavendgebed / vesper

8.1. Aanhef

8.2. Lofpriezen

8.3. Canticum

8.4. Oavendgebeden

8.5. Kyrie

8.6. Zegen

9. Deupen

9.1. Deupgebed

9.2. Deupbelofte

9.3. Noamgeven

9.4. Deupkeers

10. Traauwen

10.1. Ienzegen van n levensverbientenis

10.2. Begunwoorden

11. Begraffenis

11.1 Begraffenisdainst

# Veurwoord

# Ien de joaren t negenteg van veurege aiw is n waarkplougje van Liudgerstichten begund mit t verzoameln en opbedenken van teksten veur liturgie ien Grunneger Dainsten.

# Doarveur wazzen domies Tammo Oldenhoes en Engel Jan Struif al ais begund mit teksten dij ien Grunneger Dainsten bruukt worden konden, 't Schiere Boukje'. Dat boukje is veur n groot dail tot stand kommen op Schiermonnikoog, vandoar dij noam.

# Ien 1997 wazzen eerste teksten bie nkander zammeld deur domie Henk Schuur, Marten van Dijken, Berend Breuker veur meziek, Henk Baas as schriever en pater Wim Boelens as plouglaaider.

# Ien loop van tied het Marten van Dijken t boukje aanvuld tot wat het nou worden is.

# t Is bedoulen dat t teksten aalgedureg aanvuld worden. Dat as ie wat hemmen dat ter best bie ien kin, hol wie ons aanbevolen.

# Ik hoop, dat ie der goud gebruuk van moaken kinnen!

# Marten van Dijken

# 1. Loop van dainst

**1.1. Loop van dainst op zundagmörgen** **- A**

*welkom, aansteken van keerzen, stilte*

**aanloop**

\* begunlaid: *psaalm van zundag*

\* begunwoorden

\* drumpelgebed

\* kyrie

\* gloria

**om t woord tou**

\* gebed van zundag

\* biebellezen oet t eerste testement

\* antwoordlaid

\* biebellezen oet t evengelie

\* lofpriezen

\* preek

\* zingen

**beden en geven**

\* gebeden

\* buul gaait rond

**der op oet mit zegen**

\* leste laid

\* zegen

**1.2. Loop van dainst op zundagmörgen - B**

*welkom, aansteken van keerzen, stil gebed*

**aanloop**

\* begunpsaalm

\* stil gebed

\* begunwoorden

\* schuldbeliedenis

\* zingen: *psaalm of aander laid*

\* de tien woorden

**om t woord tou**

\* gebed om haailege Geest

\* biebellezen oet t eerste testement

\* antwoordlaid

\* biebellezen oet t evengelie

\* lofpriezen

\* preek

\* geloofsbeliedenis of laid

**beden en geven**

\* gebeden

\* buul gaait rond

**der op oet mit zegen**

\* leste laid

\* zegen

**1.3. Loop van dainst mit oavendmoal - A**

*\* welkom, aansteken van keerzen, stilte*

**aanloop**

\* begunlaid: *psaalm van zundag*

\* begunwoorden

\* drumpelgebed

\* kyrie

\* gloria

**om t woord tou**

\* gebed van zundag

\* biebellezen oet t eerste testement

\* antwoordlaid

\* biebellezen oet t evengelie

\* lofpriezen

\* preek

\* zingen

**beden en geven**

\* gebeden

\* buul gaait rond

**moaltied van de Heer**

\* nuigen

\* toavelgebed

\* Voader van ons

\* vredegrout

\* brood en wien

\* danken noa moaltied

**der op oet mit zegen**

\* leste laid

\* zegen

**1.4. Loop van dainst mit oavendmoal - B**

\* *welkom, aansteken van keerzen, stil gebed*

**aanloop**

\* begunpsaalm

\* stil gebed

\* begunwoorden

\* schuldbeliedenis

\* zingen: *psaalm of aander laid*

\* de tien woorden

**om t woord tou**

\* gebed om haailege Geest

\* biebellezen oet t eerste testement

\* antwoordlaid

\* biebellezen oet t evengelie

\* lofpriezen

\* preek

\* geloofsbeliedenis of laid

**beden en geven**

\* gebeden

\* buul gaait rond

**moaltied van de Heer**

\* nuigen en onderwiezen

\* ienzettenswoorden

\* brood en wien

\* danken noa moaltied

**der op oet mit zegen**

\* leste laid

\* zegen

**1.5. Loop van Dainst bie t Mörgengebed**

\* stilte

\* aanhef

\* mörgenlaid

\* lofpriezen

\* psaalm *(lezen en/of zongen)*

\* lezen van de Schrift *(ienlaaid of volgd deur n kòrde oetleg)*

\* moment van ienkeer en stilte

\* canticum

\* gebeden

- kyrie of: - kyrie

- Voader van ons - mörgengebed

- veurbeden - veurbeden

- stil gebed - stil gebed

- mörgengebed - Voader van ons

\* zegen

**1.6. Loop van Dainst bie t Oavendgebed of n vesper**

\* stilte

\* aanhef

\* oavendlaid

\* lofpriezen

\* psaalm *(lezen of zongen)*

\* lezen oet de Schrift (*ienlaaid of volgd deur n kòrde oetleg)*

\* moment van ienkeer en stilte

\* canticum

\* gebeden

- kyrie of: - kyrie

- Voader van ons - oavendgebed

- veurbeden - veurbeden

- stil gebed - stil gebed

- oavendgebed - Voader van ons

\* zegen

# 2. Aanloop

**2.0. Aalgemain**

*Ien stee van 'stilte' of 'stil gebed' kin dainst ook begunnen mit:*

**Oproup om te vieren**

Heer,

ie hebben schaaiden moakt

tussen licht en duustern,

tussen dag en naacht,

tussen goud en kwoad,

tussen vree en benaauwdens,

ie willen veur ons

t levent en nait de dood,

de bliedschop en nait t verdrait,

ie hebben ons roupen

ien n nij levent vol belofte -

loat ons doar van zingen en speulen,

loat ons doar om bidden,

loat ons doar aan waarken.

**2.1. Begunwoorden**

2.1.1. Genoade veur joe en vree van God ons Voader

en van Jezus Christus, de Heer

AMEN.

Ons hulp is ien noam van de Heer,

DIJ HEMEL EN EERDE MOAKT HET,

dij traauw blift veur aiweg en aaid

EN NAIT LÖSLET T WAARK VAN ZIEN HANDEN.

2.1.2. Ons hulp is ien noam van de Heer,

dij hemel en eerde moakt het.

Hai is veur aaltied: laifdevolle Voader

en tot ien aiweghaid geldt zien traauw.

2.1.3. Ons hulp is ien noam van de Heer

DIJ HEMEL EN EERDE MOAKT HET.

Heer, God van ons,

vergeef ons aal wat wie misdoan hebben

en loat ons weer leven ien vree.

AMEN.

2.1.4. Ien noam van Voader, Zeun en haailege Geest.

Genoade veur joe en vree van God ons Voader

en van de Heer Jezus Christus.

2.1.5. Ons hulp is ien noam van de Heer,

dij hemel en eerde moakt het.

Genoade veur joe en vree van hom,

dij is en dij was en dij komt,

en van de zeuven gaisten dij veur zien troon binnen,

en van Jezus Christus, de traauwe getuge,

eerstgeboren oet dood

en overste van keunenks van eerde.

**2.2. Drumpelgebed**

2.2.1. Aiwege God,

ie waiten wat ien ons touholdt,

aal wat wie willen: ie binnen der mit bekend,

aal wat wie bezied holden: ie waiten t;

wat wie ien ons haart overleggen: zuver dat

deur iengeven van joen haailege Geest,

zodat wie van haarten van joe holden

en joen haailege noam priezen:

deur Christus ons Heer.

AMEN.

2.2.2. Aiwege God,

ie waiten wat ien ons touholdt,

zuver dat, deur iengeven van joen haailege Geest,

zodat wie van haarten van joe holden

en joen haailege noam priezen:

deur Christus ons Heer.

AMEN.

2.2.3. Wat bin wie, Heer, zunder joe?

Ons geest het verlet om joen licht,

ons wil om joen kracht,

ons ziel om joen vree.

Pak ie ons levent ien joen haand,

hemmel ons van ongerechteghaid.

Moak ons nij zo as Jezus Christus is,

dat wie echt joen kiender wezen maggen,

van joe holden en doun wat ie zeggen

mit aal ons kracht.

AMEN.

2.2.4. Aiwege God,

ale haarten liggen veur joe open,

ale verlangsten binnen joe bekend

en veur joe bestoan der gain gehaimen.

Zuver ons haarten en gedachten

deur oam van joen Geest,

dat wie joe voloet laifhebben kinnen

en joen noam ale eer aandoun.

Deur ons Heer Jezus Christus.

AMEN.

2.2.5. Aiwege God,

mit ogen vol verlangst

kiek wie noar joe oet.

Heur, hou stil of wie binnen

om noar joen stem te lustern.

Kom, en loat ons waiten

dat wie joen kiender binnen,

vandoag en mörgen

en altied.

AMEN.

2.2.6. Ie hebben ons roakt mit joen oam,

joen haaileg vuur zöcht onderdak bie ons,

n hoes, n liggoam.

En woar ons naacht duuster is,

woar wachten ons onverschilleg moakt,

doar goan ie as n zun over ons op.

GEEF ONS DEN IEN DIJ GEEST VAN NIJE DAG

BLIEDSCHOP, WIESHAID, MOUD,

OM TROOSTVOL IEN DIZZE WERELD TE LEVEN.

Ien vertraauw dat ie zulf bie ons binnen

en mit ons mitgoan.

AMEN.

2.2.7. Wie binnen mit twij en drij en meer,

God, wil bie ons wezen.

WIE BINNEN MIT TWIJ EN DRIJ EN MEER,

GOD, WIL BIE ONS WEZEN.

Ons haart ligt, o God, haildaal veur joe open,

wat wie verlangen wait ie ja wis.

WIE BINNEN MIT TWIJ EN DRIJ EN MEER,

GOD, WIL BIE ONS WEZEN.

Zuver ons haart God, en ons gedachten,

loat ons weer leven op oam van Geest.

WIE BINNEN MIT TWIJ EN DRIJ EN MEER,

GOD, WIL BIE ONS WEZEN.

Moak t zo mit ons God, dat wie laifde geven

en dat ons leven paast bie joen noam.

WIE BINNEN MIT TWIJ EN DRIJ EN MEER,

GOD, WIL BIE ONS WEZEN.

AMEN.

2.2.8. Ons hulp is ien noam van de Heer,

DIJ HEMEL EN EERDE MOAKT HET.

O God, keer joe noar ons tou

EN DOU ONS WEER LEVEN MIT HAART EN ZIEL.

Loat ons, o Heer, joen laifde zain

EN GEEF ONS JOEN HAAIL.

O Heer, heur ons gebed

EN LOAT ONS ROUPEN BIE JOE KOMMEN.

**2.3. Schuldbeliedenis**

2.3.1. Veur joe belieden wie, aiwege God,

VEUR JOEN HAILE KERK EN VEUR NKANDER,

DAT WIE ZUNDEGD HEBBEN

IEN GEDACHTEN EN WOORDEN

IEN AAL ONS DOUN EN LOATEN.

...

Ontfaarm joe over ons,

VERGEEF ONS ONS WAT WIE VERKEERD DOAN HEBBEN

EN LAAID ONS TOU T AIWEG LEVEN,

deur Jezus Christus ons Heer.

AMEN.

2.3.2. O God, keer joe om noar ons tou

EN DOU ONS WEER LEVEN MIT HAART EN ZIEL.

Loat ons, o Heer, joen laifde zain

EN DOU ONS JOEN HAAIL.

Heer, heur ons bidden,

EN GEEF ONS JOEN OPEN OOR:

...

HAAILEG MIEN HAART, O HEER,

DAT IK KIEND AAN HOES WEZEN KIN

IEN JOEN GEHAIMEN EN IEN JOEN HAAILEGDOM

DEUR HOM, DIJ ONS MEESTER IS:

JEZUS MESSIAS.

AMEN.

2.3.3. Nait om te oordailen

bin ie kommen, o God,

mor om te zuiken

wat ofdwoald is,

om vrij te moaken

dij ien schuld en benaauwdens vaast zitten,

om ons te redden as ons t te kwoad wordt.

NEEM ONS, ZO AS WIE HIER BINNEN

MIT HAIL DAT ZUNDEG VERLEDEN VAN WERELD.

Ie binnen toch groder as ons haart,

groder as ale schuld,

dij toukomst nij moakt,

God van laifde

veur aiweg en aaid.

AMEN.

2.3.4. Wie belieden veur joe, aalmachtege God,

dat wie tegen joe zundegd hebben

ien gedachten en woorden en ien ons doun en loaten.

Ons schuld is groot, joa, haile groot.

Ontfaarm joe over ons, o God;

vergeef ons wat wie verkeerd doan hebben

en laaid ons tot t aiweg leven.

AMEN.

Vergeven, vrijsproak en kwietschelden van aal ons zunden,

de aalmachtege en barmhaartege Heer mag ons dat geven.

AMEN.

2.3.5. Ons hulp is ien noam van de Heer,

DIJ HEMEL EN EERDE MOAKT HET.

VEUR JOE, AALMACHTEGE GOD,

EN TEGENOVER NKANDER,

BELIEDEN WIE

DAT WIE VERKEERD DOAN HEBBEN

IEN GEDACHTEN, IEN WOORDEN,

EN IEN ONS DOUN EN LOATEN.

Mag de aalmachtege God

zuk over ons ontfaarmen,

ons vergeven wat wie verkeerd deden

en ons laaiden tot t aiweg leven.

AMEN.

2.3.6. Ons hulp is ien noam van de Heer,

DIJ HEMEL EN EERDE SCHOAPEN HET.

O Heer, as Ie reken

noar t kwoad deur ons begoan,

en zain noar ons gebreken...

WEL KIN DEN NOG BESTOAN?

Toch wil Ie ons vergeven

al heb wie slim misdoan,

NOU WIL WIE HAIL ONS LEVEN

WEER OP JOEN WEGEN GOAN.

AMEN.

2.3.7. Ons hulp is ien noam van de Heer

DIJ HEMEL EN EERDE SCHOAPEN HET.

O God, keer joe om noar ons tou

EN LOAT ONS WEER LEVEN MIT HAART EN ZIEL.

Loat ons, Heer, joen laifde zain,

EN GEEF ONS JOEN HAAIL.

Wil wat verkeerd was ons vergeven,

EN LOAT ONS WEER IEN VREDE LEVEN.

AMEN.

2.3.8. Oet daibe nood roup ik vandoan

noar Joe, o God van t leven.

LOAT TOCH JOEN OREN OPEN STOAN

WIL ONS GENOADE GEVEN.

Loat schulden nait op reken stoan,

wèl zol den ooit veur Joe bestoan?

LOAT ONS VANNIJS JOE VREZEN.

AMEN.

2.3.8. Loat wie nou veur God en veur nkander belieden

dat wie verkeerd doan hebben,

en vroagen wie om vergeven

veur wat nait goud was.

VEUR JOE BELIED WIE, HAAILEGE GOD,

EN VEUR JOEN HAILE KERK,

ZO AS WIE HIER BIE NKANDER BINNEN,

DAT WIE VERKEERD DOAN HEBBEN

IEN GEDACHTEN, IEN WOORD EN WAARK.

IE KENNEN ONS BEDER

AS WIE ONS ZULF KENNEN.

JOENENT BIN WIE

MOR WIE BINNEN WEL AIS VAN T GOIE PAD OF GOAN.

WIE WILLEN DER EERLIEKS VEUR OET KOMMEN,

GOD EN VOADER,

T HAAR BEDER KIND.

T MUIT ONS.

Loat aalmachtege God hom over ons ontfaarmen,

loat Hai ons laaiden tot t aiwege leven.

AMEN.

**2.4. Kyrie**

2.4.0. Loat ons de Heer aanroupen om ontfaarmen


veur nood van wereld

en loat ons zien noam priezen:


zien baarmhaarteghaid het ja gain èn of swet!

*kyriegebed*

*aalmoal:*



2.4.1.



2.4.2. Aiwege God,

kiek joen wereld ais

troosteloos as n woestijn,

n voelnisbult vol van vijandeghaid.

Doarom bidden wie:

HEER, ONTFAARM JOE.

Aiwege God,

kiek joen mensken ais

hou zaik of ze binnen, hou aarm,

riegen gewonden en doden.

Kiek joen mensken ais

hou of ze marreld worden,

hou of ze ploagd worden, omreden ze binnen aans.

Doarom bidden wie:

Aiwege God,

kiek joen wereld ais,

kiek joen mensken ais.

Wie roupen om joe,

veur joen wereld,

veur joen mensken.

Doarom bidden wie:

HEER, ONTFAARM JOE.

2.4.3. Heer, ons God,

wereld is ien nood,

bozzen branden, oerwoud wordt kapt,

zee is smereg, lucht is voel,

oorlog moakt ales kepot,

woestijn van asfalt en beton wordt aal groder,

mensken binnen ien nood,

oorlog, honger, aarmou brengen mensken om haals,

mensken lieden aan zaiktes doar ze dood aan goan,

mensken binnen ainzoam,

mensken swiegen mekoar dood,

doar laifde verswient, gript dood zien kaans.

Heer, ons God,

t vuur van joen laifde gaait nait oet

doarom bidden wie:

kiek noar joen wereld,

kiek noar joen mensken,


heur noar joen mensken.

Amen.


2.4.4.



2.4.5.



2.4.6.



**2.5. Glo­ria**

2.5.1. Aan­hef glo­ria

Zo pries wie joen noam,

Heer, ons God,

wie waiten ja:

der komt gain èn

aan joen baarmhaarteghaid!

*glorialaid*

2.5.2. (Klaain) Gloria



**2.6. De tien woorden**

2.6.1. Exodus 20, 2-17

Dou zee de HEER aal dizze woorden:

Ik bin de HEER, joen God.

Ik bin t dij joe oet Egypte, oet dat sloavenbestoan, verlöst het.

Boeten mie zellen der veur joe gain aander goden wezen.

Ie maggen joe gain godsbeeld moaken of wat veur beelden den ook

van wat ter boven ien hemel is,

of hier op grond, of ien t wotter onder grond.

Ie maggen der nait veur op knijen goan om dij te vereren.

Want ik, de HEER, joen God, kin gain aander goden velen.

As ie dat aal doun,

zel ik dij schuld van d' olden op heur kiender verhoalen,

alderdeegs tot ien t daarde en vaaierde geslacht

as zai ofkereg van mie blieven.

Mor dij mie ien eren holden

en zuk noar mien leefregels richten,

dij zel ik ien eren holden, wel doezend geslachten laank.

Noam van de HEER, joen God,

mag ie nait te pas en te onpas ien mond nemen,

ain dij mien noam misbruukt zel ik nait ongestraft loaten.

Denk om sabbatdag, dat ie dij ien eren holden.

Zès doag krieg ie tied om te aarbaiden,

den kin ie aal joen waark doun.

Mor zeuvende dag is t sabbat,

n dag veur de HEER, joen God.

Den mag ie gain waark doun,

ie nait, joen jonges en wichter nait,

joen waarkvolk en joen vij nait,

alderdeegs vremden ien joen stad nait.

Want ien zès doag tied het de HEER de hemel moakt

en de haile wereld, mit zee en aal wat ter ien heurt,

mor op zeuvende dag het hai oetrust.

Doarom het hai sabbat zegend

en der n biezundere dag van moakt.

Hol joen voader en moeke hoog ien eren,

den zel ie n laank levent hebben

ien t laand dat de HEER, joen God, joe geven zel.

Ie maggen gainent doodmoaken.

Ie maggen t nait aanleggen mit man of vraauw van n aander.

Ie maggen nait stelen.

Ie maggen niks zeggen wat nait woar is.

Ie maggen nait begereg wezen noar n aander zien bezittens,

noar zien vraauw nait,

noar zien knecht en noar zien maaid nait,

noar zien os en zien ezel nait,

of wat ook mor van hom is.

2.6.2. Deuteronomium 5, 6-21

De HEER zee:

Ik bin de HEER, joen God,

dij joe oet t laand Egypte, oet t sloavenhoes, verlöst het.

Ie zellen gain goden hebben boeten mie.

Ie zellen joe gain oetsneden beeld moaken

van wat veur wezen den ook,

dij boven ien lucht is,

op eerde is of wat beneden eerde ien zee is.

Ie zellen joe der nait veur deelboegen

en heur ook nait dainen,

want ik, de HEER, joen God, bin n ofgunsteg God,

dij ongerechteghaid van olders verhoalt op kiender,

aan t daarde en vaaierde geslacht tou \

van heur dij mie hoaten,

mor dij zien gunst geft tot ien t doezendste geslacht

aan heur dij mie laifhebben en zuk aan mien geboden holden.

Ie zellen noam van de HEER nait misbruken,

want de HEER zel hom t aanreken dij zien noam misbruukt.

Hol sabbat: loat dij joe haaileg wezen

zo as de HEER, joen God, joe opdroagen het.

Zès doagen heb ie om aal joen waark te doun,

mor zeuvende dag is sabbat van de HEER, joen God.

Den zel ie gain waark doun, ie nait,

joen zeun nait, joen dochter nait,

sloaf en sloavin nait,

joen os nait, joen ezel of wat aander vij ook,

en de vremde dij bie joe touholdt ook nait.

Joen sloaf en joen sloavin mouten rusten kinnen net as iezulf.

Denk ter om dat ie sloaf west hebben ien t laand Egypte

en dat de HEER, joen God, joe doar oetlaaid het

mit staarke haand en oetstoken aarm.

Doarom het de HEER, joen God, joe opdroagen

om sabbatdag te vieren.

Eer joen voader en joen moeke,

zo as de HEER, joen God, joe dat opdroagen het,

dat ie laank leven maggen en joe t goud goan mag

ien t laand dat de HEER, joen God, joe geft.

Ie zellen nait doodsloagen.

Ie zellen nait echtbreken.

Ie zellen nait stelen.

Ie zellen nait as n vaalze getuge optreden tegen joen noaste.

Ie maggen vraauw van joen noaste nait begeren,

maggen nait longern op t hoes van joen noaste

of op zien laand,

zien sloaf of sloavin, zien os, zien ezel,

netgliek wat van joen noaste is.

2.6.3. Maarcus 12, 29-31

Jezus zee:

t Eerste gebod is dit:

Heur Israël!

De Heer ons God, de Heer is ain.

Ie mouten van de Heer joen God holden,

van top tou toon en mit ales wat ien joe is.

t Twijde gebod is:

Ie mouten van joen noaste holden as van joezulf.

n Belangrieker gebod as dizze twij,

bestaait ter nait.

2.6.4. Dou sprak God aal dizze woorden:

Ik bin de HEER, joen God,

dij joe oet t laand Egypte, oet t sloavenhoes, laaid heb.

Ie zellen gain aander goden hebben boeten mie om.

Ie zellen joe gain oetsneden beeld moaken

van ales wat op t laand, ien zee of ien lucht is.

Ie zellen joe der nait veur deelboegen en heur nait dainen,

want ik, de HEER, joen God, bin n God vol ofgunst,

dij ongerechteghaid van olders verhoalt op kiender

tot ien t daarde en vaaierde geslacht

van heur dij mie hoaten,

mor ik bin barmhaarteg

tot ien t doezendste geslacht

van heur dij mie laif hebben

en mien woorden onderholden.

Ie zellen de noam van de HEER. joen God,

nait mor zo even bruken,

want de HEER zel hom t aanreken

dij zien noam mor zo even bruukt.

Denk om sabbat:

dij zel joe haaileg wezen.

Zès doag zel ie aarbaiden en aal joen waark doun,

mor zeuvende dag is sabbat veur de HEER, joen God.

Den zel ie gain waark doun, ie nait,

joen zeun en joen dochter nait,

joen knecht of maaid nait,

joen vij nait,

alderdeegs vremde nait dij ien joen steden touholdt.

Want ien zès doagen

het de HEER hemel en eerde moakt,

mit zee en aal wat doar ien touholdt,

mor op zeuvende dag rustte hai.

Doarom het de HEER sabbatdag zegend en haailegd.

Hol joen pa en moeke ien eren,

dat ie laank leven maggen

ien t laand dat de HEER, joen God, joe doun zel.

Ie zellen nait moorden.

Ie zellen nait klongeln.

Ie zellen nait stelen.

Ie zellen nait laigen tegen joen noaste.

Ie zellen nait begeren joen noaste zien hoes;

ie zellen nait negeren joen noaste zien vraauw,

zien knecht nait, zien maaid nait,

zien kou of zien ezel nait,

of wat ook mor noaste zienent is.

2.6.5. Joe roupen wie aan, o God,

ie boanen ons ja t pad noar t leven

en spreken joen woord van redden.

Ik bin de HEER, joen God.

Ik bin t dij joe oet Egypte,

tou dat sloavenbestoan oet, verlöst heb. -

Boeten mie zellen der veur joe gain aander goden wezen.

VERLÖS ONS, HEER, EN WIES ONS T PAD.

Ie maggen joe gain godsbeeld moaken

of wat veur ofbeelden den ook

van wat ter boven ien hemel is

of van hier op grond

of ien t wotter onder grond.

Ie maggen der nait veur op knijen goan

om dij te vereren:

want ik, de HEER, joen God,

kin gain aander goden velen.

As ie dat aal doun zel ik dij schuld

van d' olden op heur kiender verhoalen,

alderdeegs tot ien t daarde en vaaierde geslacht

as zai ofkereg van mie blieven.

Mor dij mie ien eren holden

en heur noar mien levensregels richten,

dij zel ik ien eren holden,

wel doezend geslachten laank.

VERLÖS ONS, HEER, EN WIES ONS T PAD.

Noam van de HEER, joen God,

mag ie nait te pas en te onpas ien mond nemen,

ain dij mien noam misbruukt,

zel ik nait ongestraft loaten.

VERLÖS ONS, HEER, EN WIES ONS T PAD.

Denk om sabbatdag, dat ie dij ien eren holden:

zès doag krieg ie tied om te aarbaiden,

den zel ie aal joen waark doun.

Mor zeuvende dag is t sabbat,

dag van de HEER, joen God.

Den mag ie gain waark doun,

ie nait, joen zeuns en dochters nait,

joen waarkvolk en joen vij nait,

alderdeegs vremden ien joen stad nait.

Want ien zès doag tied

het de HEER hemel moakt en haile wereld,

mit zee en aal wat ter ien heurt,

mor op zeuvende dag het hai oetrust.

Doarom het hai sabbat zegend

en der n biezundere dag van moakt.

VERLÖS ONS, HEER, EN WIES ONS T PAD.

Hol joen voader en moeke hoog ien eren,

den zel ie n laank levent hebben

ien t laand dat de HEER, joen God, joe geven zel.

VERLÖS ONS, HEER, EN WIES ONS T PAD.

Ie maggen gainent dood moaken.

Ie maggen t nait aanleggen mit man of vraauw van n aander.

Ie maggen nait stelen.

Ie maggen niks zeggen wat nait woar is.

VERLÖS ONS, HEER, EN WIES ONS T PAD.

Ie maggen nait begereg wezen

noar n aander zien bezittens,

noar zien vraauw nait,

noar zien knecht en noar zien maaid nait,

noar zien os en zien ezel nait,

of wat ook mor van hom is.

VERLÖS ONS, HEER, EN WIES ONS T PAD.

Joe roupen wie aan, o God,

Ie boanen ons ja t pad noar t leven.

# 3. Om t woord tou

**3.0. Aalgemain**

As ter dainst doan wordt deur twij man, n liturg en n domie, en liturg het t eerste dail van dainst doan, den kin 'om t

woord tou' ook begunnen mit:

De Heer is mit joe!

OOK MIT JOE IS DE HEER!

*of:*




**3.1. Lof­prie­zen noa lezen oet t even­gelie**


3.1.1.




3.1.2.



3.1.3.



3.1.4.



**3.2. Gebeden om haailege Geest**

3.2.1. God,

ie dij ons op dizze dag bie nkander brengen

om noar joen Woord te lustern,

joe lof tou te zingen

en joe mit mond en haart te bidden,

kom mit joen Geest middenmaank ons

en zegen aalmoal dij joe verwachten,

moak ons trankiel

om joe en ons noaste

mit blieder haarten te dainen.

Zo bidden wie joe

deur Jezus Christus ons Heer.

AMEN.

3.2.2. God, Voader van ons,

wie loven dat ie bie ons binnen,

dat ie ons heuren.

Doarom bidden wie:

loat ons bie joe wezen

en joe heuren.

Vertel ons t gehaaim

van joen laifde veur ale mensken.

Help ons dat wie t blied deurvertellen,

vandoag en mörgen

en altied vannijs.

Deur Jezus Christus ons Heer.

AMEN.

3.2.3. Heer,

ien laankmanstied klonk joen woord

as meziek ien oren

van perfeten en apostels.

Geef dat wie ook vandoag

deur joen haailege Geest

vol worden maggen van joen stem.

Den zel wie zingen van joen keunenkriek

dat komt veur ale mensken,

nou en veur aiweg en aaid.

AMEN.

**3.3. Geloofsbeliedenis**

3.3.1. Apostolische geloofsbeliedenis

Ik loof ien God, aalmachtege Voader,

Schepper van hemel en eerde,

en ien Jezus Christus, zien ainegste Zeun, ons Heer,

dij deur haailege Geest verwekt

en oet moagd Maria geboren is,

dij leden het onder Pontius Piloates,

kruzegd is, sturven en be­groaven,

deelvoaren noar t dodenriek

en op daarde dag doarvandoan weer opstoan is,

opstegen noar hemel,

doar hai zit aan rechterhaand van God, aal­machtege Voader,

doar hai heerkommen zel

om leventegen en doden te oordailen.

Ik loof ien haailege Geest,

ik loof n haailege, aalgemaine, christelke kerk,

gemainschop van haailegen,

vergeven van zunden,

opstanden van t liggoam

en n aiweg levent.

3.3.2. Geloofdbeliedenis van Nicea

Wie loven ien ain God,

Voader Aalmachteg,

dij hemel en eerde moakt het,

joa, ales en altmoal -

te zain en bezied.

Wie loven ien ain Heer, Jezus Christus,

Gods ainegste Zeun,

geboren oet de Voader veur dat tied ter heer was,

God oet God,

licht oet licht,

woarachteg God oet woarachteg God,

geboren - nait moakt,

sprekend zien Voader,

deur wèl of t aal worden is,

veur ons mensken deelkommen oet hemel

om ons te redden;

geboren oet haailege Geest en moagd Maria,

mensk worden,

veur ons aan t kruus sloagen onder Pontius Pilatus,

dij leden het en begroaven is,

dij opstoan is op daarde dag, zo as Schriften zeden,

dij opgoan is noar hemel,

doar e zit aan rechterzied van zien Voader,

en doar e van weeromkomt mit heerlekhaid

om leventegen en doden te oordailen.

Zien Keunenkriek komt gain èn aan.

Wie loven ien haailege Geest,

dij Heer is en leven geft,

dij van de Voader komt,

dij mit Voader en Zeun aanbeden wordt en groot moakt,

dij sproken het deur perfeten.

Wie loven ien ain haailege, aalgemaine apostolische kerk.

Wie belieden ain deup, dij ons van zunden hemmelt.

Wie kieken oet noar t opstoan van doden

en noar t levent ien tied dij komt.

AMEN.

3.3.3. Geloofsbeliedenis van Nicea *(vertoalen ds. K.G. Pieterman)*

Wie loven ien ain God, almachtege Voader, Schepper van lucht en eerde, van ale zichtboare en onzichtboare dingen.

En in ain Heer Jezus Christus, aineggeboren Zeun van God, geboren oet Voader veur ale aiwen, God oet God, Licht oet Licht, woarachteg God oet woarachteg God; geboren, nait schoapen, ain van wezen mit Voader; en deur wel ales worden is, dij om ons minsken en om ons behold is deelkomen te hemel oet en vlees worden is deur Hillege Gaist oet moagd Maria en is mensk worden,

dij ook veur ons krusegd is onder Pontius Piloates, leden het en begroaven is,

en op daarde dag opstoan is volgens de Schriften,

is opvoaren noar hemel en zit aan rechterhaand van Voader,

en weerkomen zel ien heerlekhaid om te oordailen levenden en doden,

en aan wèl zien riek gain ènd komt;

en ien Hillege Gaist dij Heer is en levend moakt, dij oetgaait van Voader en van Zeun;

dij soam mit Voader en Zeun aanbeden en verheerlekt wordt, dij sproken het deur perfeten.

En ien ain haailege, katholieke en apostolische Kerk.

Wie belieden ain Deup tou vergeven van zunden.

En wie verwachten opstanden van doden en aiw dij komt.

3.3.4. Tekst van Studentenekklesia ien Leiden

Wie loven ien God

dij ons moakt het zo as wie binnen;

dij ons begaistert en kracht geft

op pad noar gerechteghaid en vree.

Wie loven dat Jezus van Nazareth, Messias,

ons veurgoan is op dit pad

deur dood hèn.

Aalmoal - vraauw, man, luddek en groot, riek en aarm,

kwam hai ien muid as ziens gelieke.

Doar brochde hai mit aan t licht

God zien laifde veur mensken.

Wie loven dat zien Gaist ons aanpittjet

en ook zichtboar wordt ien mensken om ons tou.

Zo kin wie ons ienzetten veur nkander,

en ons verantwoordelk waiten

veur t leven mit mekoar.

Wie hopen op n kerk dij zien grènzen verlegt

en zuk openstelt veur wereld,

op pad noar ain kerk

en ain wereld.

3.3.5. Credo oet Indonesië

Ik loof ien God dij laifde is,

dij eerde aanvertraauwd het aan ale mensken.

Ik loof ien Jezus Christus,

dij kommen is om ons geef te moaken

en ons te bevrijden van ale onderdrukken.

Ik loof ien Gaist van God,

dij aarbaidt ien en deur aalmoal

dij heur toukeren noar woarhaid.

Ik loof ien gemainschop van gelovegen,

dij roupen is om dainsteg te wezen aan ale mensken.

Ik loof ien belofte van God,

dat hai verrinneweren zel macht van zunde

ien ons aalmoal,

dat hai stichten zel t riek van recht en vree

veur t haile menskdom.

3.3.6. Hedendoagse beliedenis

Ik loof ien God dij leeft,

oorsprong van ale mensken.

Dij haile wereld mit kracht en laifde

schept en onderholdt.

Ik loof ien Jezus Christus,

God as mensk op eerde.

Dij ons zain lait

deur zien woord en zien waark,

deur zien lieden mit aandern,

deur zien boasworden over dood,

hou t menskelevent wezen mout

en hou God is.

Ik loof dat Gaist van God

ien ons aanwezeg is, nou en aaid,

en ervoaren worden kin

ien beden en vergeven,

ien woord en sakrement,

ien gemainschop van kerk,

en ien ales wat wie doun.

3.3.7. Ik loof ien God, mien Schepper,

dij mie man of vraauw moakt het noar zien beeld,

dij mie laif het as n voader,

dij veur mie zörgt as n moeke,

dij mie troost en mie vergeft,

dij t mie aal weer meugelk moakt om vannijs te begunnen.

Ik loof ien Jezus Christus,

dij leefd het as mensk,

stuurd deur God,

om stoefbie ale mensken te wezen,

dij laifde leefd het deur geef te moaken en te genezen

en deur nait te hoaten.

Ik loof ien haailege Geest,

dij begaistert en blied moakt,

dij mensken hopen dut tegen beter waiten ien,

dij bron is van mien geloof.

Ik loof dat mensken nkander neudeg hebben,

om mit mekoar God te dainen,

om scheppen bewoonboar te holden veur elkenain,

deur mit nkander te dailen

en ien ainmoud te leven,

om komst van God zien riek

op eerde ree te moaken.

3.3.8. Ik loof ien God dij Voader is van ale mensken,

dij eerde aan mensken geven het.

Ik loof ien Jezus Christus,

dij kommen is om ons te bemoudegen en te genezen,

om ons van ale machten vrij te moaken,

om God zien vree mit mensken te verkundegen.

Hai het zuk geven veur wereld.

Hai is middenmaank ons - de Heer dij leeft.

Ik loof ien God zien Geest,

dij waarkzoam is ien ale mensen van goie wil.

Ik loof ien kerk dij moakt is as taiken veur ale volken,

tourust mit kracht van Geest,

stuurd om mensken te dainen.

Ik loof dat God ien t lèst

macht van zunde breken zel

ien ons en ien ale mensken.

Ik loof dat mensk leven zel

van Gods leven -

veur aiweg en aaid.

3.3.9. God is Gaist:

WIE AANBEDEN HOM

IEN GAIST EN IEN WOARHAID.

God is Licht:

WIE WANDELN IEN DAT LICHT

EN HEBBEN GEMAINSCHOP MIT MEKOAR.

God is Macht:

WIE VERTRAAUWEN HOM

EN WORDEN NAIT MUID EN NAIT MOUDELOOS.

God is Laifde:

WIE BLIEVEN IEN DIJ LAIFDE

EN GOD IEN ONS.

God is ons Schepper en Heer:

WIE DAINEN HOM

VAN KOP TOU TOON.

Ien Christus is hai ons Vader:

WIE LOVEN IEN CHRISTUS

EN VERTRAAUWEN OP GOD ZIEN GENOADE.

AMEN.

3.3.10. Ik loof dat ik nooit allain bin,

dat God bie mie is,

dat hai mien Voader wezen wil.

Ik loof dat God zien Zeun Jezus Christus

stuurd het noar dizze eerde tou.

Ik loof dat Jezus Christus kommen is

om mie vrij te moaken van zunde en schuld.

Ik loof dat Geest van Christus ien mie leeft en waarkt.

Ik loof dat ik onder mensken nait allenneg bin.

Ik loof dat grode gemainschop van kerk om mie tou is,

doar ik ook bie heuren wil.

Ik loof dat ik nooit zo wied van God vandoan lopen kin,

dat ter gain terugkeer meer meugelk is.

Ik loof dat ik nooit zo wied ofdwoalen kin,

dat God mie nait noar hom toutrekken wil.

Ik loof dat God veur mie t leven wil - en dood nait,

dat hai veur mie bliedschop wil - en gain verdrait.

Ik loof dat hai bie mie is,

vandoag en altied,

veur aiweg en aaid.

3.3.11. Wie loven ien ain God,

aalmachtege Voader, Schepper van hemel en eerde,

en ien ain Heer, Jezus Christus, Zeun van God,

dij om ons mensken en om ons welwezen

deur de Voader ien wereld stuurd is;

dij veur ons leden het en kruzegd is onder Pontius Pilatus,

mor dij, opstoan oet dood,

leeft, regaaiert en zegevieren zel deur God zien kracht.

Wie loven ien haailege Geest,

dij ons wis moakt van vergeven van zunden,

ons noar volle woarhaid laaidt

en ons geft t nije en aiwege levent.

Wie loven ain haailege, aalgemaine, christelke kerk,

roupen om God aan te beden ien gaist en ien woarhaid,

om t Evengelie te verkundegen,

en laifde te betrachten ien wereld.

Wie verwachten t Keunenkriek van God,

overmacht van God zien laifde ien hemel en op eerde,

t Riek, doar God ales wezen zel ien aalmoal.

3.3.12. Wie loven: Jezus Christus is Zeun van God.

GOD GAF ONS IEN ZIEN ZEUN AIWEG LEVENT.

Wie loven: Jezus is opstanden en t leven.

AAL DIJ IEN HOM LOOFT, ZEL LEVEN.

Wie loven: God is Gaist.

WIE MOUTEN HOM AANBEDEN IEN GAIST EN WOARHAID.

Wie loven: God is licht.

WIE GOAN ONS WEG IEN ZIEN LICHT.

Wie loven: God is laifde.

ELK DIJ LAIFHET IS OET GOD GEBOREN EN KENT GOD.

Wie loven: doar Gaist van de Heer is,

DOAR IS GAIST VAN CHRISTUS.

MEN.

3.3.13. Ik loof, dat ik ien t leven nait ainzoam bin.

HAI IS ONS VOADER,

HAI HET ALES SCHOAPEN,

ONS MENSKEN OOK.

Ik loof, dat God wereld ien zien handen holdt.

Hai het ons zien Zeun stuurd, Jezus Christus.

Ik loof ien Zeun van God.

HAI WER DEUR ONS KRUZEGD

EN STURF ONS DOOD.

HAI IS OPSTOAN EN LEEFT

EN BLIFT ONS BRUIER.

Ik loof ook, dat ik onder mensken nait ainzoam bin.

Ik loof ien gemainschop van kerk.

IEN WERELD IS GODS GEEST WAARKZOAM,

ONDER ALE VOLKEN EN RAZZEN LEEFT ZIEN LAIFDE.

Ik loof, dat ik veur God nait vluchten kin,

en dat ik nooit zo daip valen zel,

of hai hoalt mie weer noar hom terug.

WIE LOVEN,

DAT GOD VEUR ONS MENSKEN T LEVEN WIL

EN DOOD NAIT

EN DAT HAI BIE ONS IS

VANDOAG EN MÖRGEN

VEUR AIWEG EN AAID.

AMEN.

3.3.14. Ik loof ien God, de Voader, de Aalmachtege.

WIE LOVEN IEN GOD, DE VOADER, DE AALMACHTEGE.

Wie zain ien dizze wereld:

benaauwdens en verdrait,

honger en oorlog,

hoat en nied.

TOCH WILLEN WIE GROAG LOVEN,

DAT HAI HIER OOK ALE MACHT OVER HET.

WIE LOVEN IEN JEZUS CHRISTUS,

AINEGSTE ZEUN VAN GOD, ONS HEER.

Wie zain ien ons levent

dat aander heren ons regaaiern:

aigenboat en vraidhaid,

begeerten en verlangsten.

TOCH WILLEN WIE GROAG LOVEN,

DAT HAI DE WOARE HEER IS.

WIE LOVEN IEN HAAILEGE GEEST.

Wie worden ien ons denken gewoar:

twievel en onzekerhaid,

onvolmoakthaid en verzet,

hoogmoud en tegenzin.

EN TOCH WILLEN WIE GROAG LOVEN,

DAT GAIST VAN GOD ONS DENKEN BEPOALT.

AMEN.

3.3.15. Wie loven

DAT GOD WERELD MOAKT HET;

dat Gods Zeun mensk wer veur ons

OM ONS TE BEVRIJDEN VAN ZUNDE EN ANGST;

dat Gods haailege Geest ons laaidt

EN ONS DE WOARE LEVENSWIESHAID LEERT;

dat wie deur ons laifde op God lieken goan

LAIFDE, DIJ NAIT OET IS OP AIGENBELANG

EN DIJ MIT AANDERN LIDT;

dat wie bie God aal weer vannijs vergeven kriegen

EN DAT WIE MIT CHRISTUS OPSTOAN

TOU N AIWEG, GELUKKEG LEVENT.

AMEN.

3.3.16. Wie belieden ons geloof,

net as eerste leerlingen Jezus:

Wie belieden mit Johannes de Deuper:

DOAR IS T LAM VAN GOD,

DIJ ZUNDE VAN WERELD VOTDRAGT!

Wie belieden mit Andreas:

WIE HEBBEN MESSIAS VONDEN!

Wie belieden mit Nathanaël:

RABBI, IE BINNEN GOD ZIEN ZEUN,

KEUNENK VAN ISRAËL!

Wie belieden mit Petrus:

IE BINNEN DE CHRISTUS,

ZEUN VAN GOD DIJ LEEFT!

Wie belieden mit Martha:

JOA HEER, IK LOOF DAT IE DE MESSIAS BINNEN,

ZEUN VAN GOD, DIJ IEN WERELD KOMMEN ZOL!

Wie belieden mit Thomas:

MIEN HEER EN MIEN GOD!

Wie belieden mit kerk van dou en nou:

JEZUS CHRISTUS IS HEER!

3.3.17. Ik loof ien God van t leven,

dij bliedschop viendt ien elk menskenkiend.

Dij as n herder zöcht

tot Hai wat verloren is, vonden het.

Dij zörgsoam is as n vraauw,

dij oog het veur t leutjeste.

Dij as n echte Voader

zien kiender nait ien steek let.

Ik loof ien Jezus, Gods Zeun,

dij mie zain let

ien aal zien verschaaidenhaid

- van kiend tot keunenk, van knecht tot boas -

wèl God is.

Ik loof ien zien bliedschop om mensken

dij Hai weer op vouten zet.

Deur Hom gaait wereld open;

is ter oetzicht ook veur mie

hou luddek ik ook bin ien zien scheppen.

Ik loof ien Gaist van God,

dij zuk openboart, sums onverwacht

ien vreugde van mensken,

dij mitleven mit n nij begun,

mit mensken dij vannijs n kaans kriegen.

Ik loof dat dij Gaist zuk ook ien mie openboaren kin.

Ik loof ien gemainschop dij ontstaait ien mensken

dij nait muid worden van t zuiken,

dij t vienden vieren ien dankboarhaid

aan God van t leven.

AMEN.

3.3.18. *(vg = veurganger; v = vraauwlu'm = manlu; a = aalmoal)*

*vg* Ik loof ien God, de Voader,

groot ien wieshaid en ien macht.

*v* Hai het haile wereld schoapen

op zien woord en deur zien kracht.

*m* Het de mensk as kroon van scheppen

moakt noar zien geliekenis.

*a* Hai is t dij ien grode laifde

tot aan t leste bie ons is.

*vg* Ik loof ien Jezus Christus,

God zien aingeboren Zeun.

*v* Hai kwam middenmaank ons wonen,

het aan ons zien laifde teund.

*m* Deur zien dood wol Hai ons woaren,

veur ons haail ston Hai weer op,

*a* is noar hemel tou vervoaren

en het ale zeggenschop.

*vg* Ik loof ien Gaist dij haaileg is

en ons noar t leven laaidt,

*v* aine kerk, ien ale tieden,

dij bloots op zien oam bestaait.

*m* Ik loof ien schuldvergeven,

t liggoam dat oet dood opstaait.


*a* Ik loof ien eerlieks leven,

leven tot ien aiweghaid.

Amen.

# 4. Beden en geven

**4.1. Antwoord bie veurbeden**



**4.2. Stil gebed**

*t Stil gebed kin besloten worden mit:*

4.2.1. God, ie dij deur kracht dij ien ons waakt

bie machte binnen meer te doun

as aal wat wie vroagen of denken -

veur joe is heerlekhaid

ien gemainte en ien Christus Jezus,

tot ien ale geslachten

en veur aiweg en aaid.

AMEN.

4.2.2. Neem ons ien genoade aan,

red en behol ons,

want ie allenneg

Voader, Zeun en haailege Geest,

komt tou lof en pries en aanbidden,

altied en veur aiweg en aaid.

AMEN.

**4.3. Voader van ons**

Voader van ons ien hemel,

dat joen Noam haailegd worden zel,

dat joen Keunenkriek kommen mag,

dat joen wil doan wordt

ien wereld net as ien hemel.

t Brood doar wie verlet om hebben

geef ons dat vandoag.

En vergeef ons wat wie verkeerd doun,

net zo as wie vergeven

elk dij ons wat aandut.

En breng ons nait ien verlaaiden,

mor wil van verlaaider ons verlözzen.

Joenent is ja t keunenkriek,

en kracht, en heerlekhaid,

ien aiweghaid.

Amen.

# 5. Der op oet mit zegen

**5.1. zegen**

5.1.1. De HEER zegent joe

en holdt woak over joe,

de HEER let zien aanschien over joe lichten

en is joe genoadeg,

de HEER keert zien aangezicht noar joe tou

en geft joe vree.

*aalmoal:*

**

5.1.2. De Heer zel ons zegen en beschaarmen,

de Heer zel zien gunst over ons schienen loaten

en ons genoadeg wezen,

de Heer zel zien gunst aan ons bewiezen

en zien haail aan ons schenken.

AMEN.

5.1.3. Genoade van ons Heer Jezus Christus

en laifde van God

en gemainschop van haailege Geest

is mit joe aalmoal.

AMEN.

5.1.4. Vree van God

dij ale verstand te boven gaait,

zel joen haarten en gedachten bewoaren

ien Christus Jezus, ons Heer.

AMEN.

5.1.5. De Heer zel ons zien zegen geven,

hai zel ons bewoaren veur onhaail

en laaidt ons noar aiweg leven.

AMEN.

5.1.6. God, de barmhaartege,

dij ons haarten zigt en kent,

de Aiwege, laifdevolle,

dij noar ons omzigt:

hai gaait mit ons mit,

trekt lichtend veur ons aan,

hai zegent en beschaarmt ons,

vandoag,

en veur aiweg en aaid.

AMEN.

5.1.7. Over ons haarten, over ons hoezen,

ZEGEN VAN GOD.

Ien ons kommen, ien ons votgoan,

VREE VAN GOD.

Ien ons leven, ien ons geloven,

LAIFDE VAN GOD.

Aan ons èn en weer vannijs begunnen,

BARMHAARTEGHAID VAN GOD,

OM ONS VAAILEG TE ONTVANGEN

EN THOES TE BRENGEN.

AMEN.

5.1.8. De HEER is veur joe,

om joe veur te goan deur t leven,

de HEER is noast joe

om joe te woaren veur gevoar,

de HEER is onder joe

om joe ien t èn te zetten,

de HEER is ien joe

om joe mit bliedschop vol te moaken,

de HEER is over joe

om zegen aan joe te geven.

AMEN.

5.1.9. *noa zegen:*



# 6. Moaltied van de Heer

**6.1. Nuigen**

6.1.1. Kom nou, want ales staait kloar!

6.1.2. Dij deupt is

en ien aigen kerk mitdoun kin

aan de Heer zien Moaltied,

mag zuk welkom waiten

om dankboar en geloveg ien te stemmen

mit lofzeggen en zegen

van God, ons Voader ien hemel.

6.1.3. Brood dat leven geft

en wien dij t haart verheugt -

ien dizze taikens wil de Heer bie ons wezen.

Kom den aalmoal

en dail ien zien overvloud.

6.1.4. Staarkt deur t Woord van de Schrift

mag wie nou bie nkander wezen om toavel tou

doar de Heer sprekt deur brood en deur wien.

Kom den aalmoal, dij loven ien zien Noam,

en dail ien Moaltied

dij hai veur ons kloarmoakt het.

6.1.5. De Heer het zien toavel kloarmoakt

veur wèl op hom vertraauwen en hom laifhebben.

Christus nuigt ons

om dankboar en geloveg

mit lofzang van zien kerk ien te stemmen

en brood en wien oet zien haand te ontvangen.

6.1.6. Ien kerk vieren wie mit nkander

Moaltied van ons Heer.

Oavendmoal vieren is:

brood op tong

en wien oet beker -

dat is oetkieken noar nije stad

doar kiender daanzen en zingen.

As ie door ook noar verlangen,

kom den ien vree noar zien Moaltied.

**6.2. Nuigen en onderwiezen**

6.2.1. De Heer het zien toavel kloar moakt

veur dij ien hom loven en hom laifhebben.

Wie nuigen joe

as Jezus Christus zien dainstknechten

om dankboar en geloveg

mit t priezen van zien lof ien te stemmen

en brood en wien oet zien haand te ontvangen.

Vree mit joe aalmoal.

VREE OOK MIT JOE.

Haarten omhoog!

WIE RICHTEN ZE OP DE HEER.

Loat wie danken de Heer, ons God.

T BETOAMT ONS DE HEER TE DANKEN.

Joa wis, t betoamt ons, o Heer,

goud is t en haailzoam,

dat wie joe dankzeggen, overaal en altied,

haailege Voader, aiwege God,

deur Christus, ons Heer,

dij krekt as ons mensken worden is,

en zuk vernederd het tou dood,

joa, tou dood aan t kruus.

Doarom heb ie hom slim verhoogd

en hom n noam geven boven ale noamen oet,

dat ien zien noam zuk boegen zol

ale knij van heur dij ien hemel en op eerde binnen

tou eer van God de Voader.

En doarom mit engels en machten en krachten,

mit aalmoal dij stoan veur joen troon,

zet wie ook ons stem oet

en zingen vol bliedschop joe tou:

HAAILEG, HAAILEG, HAAILEG,

HEER GOD VAN ALE MACHTEN.

VOL IS HEMEL EN EERDE VAN JOEN HEERLEKHAID.

HOSIANNA IEN DE HOGE.

ZEGEND IS HAI DIJ KOMT IEN DE NOAM VAN DE HEER.

HOSIANNA IEN DE HOGE.

Wie zegen joe om Jezus, joen Zeun,

joen goave - nait genog te priezen -

dij overleverd is om wat wie verkeerd deden,

en om ons te rechtveerdegen opwekt is

en zo t aalmoal volbrocht het,

dij zuk mit haart en ziel

aan dizze wereld geven het.

Want ien naacht

doar hai ien overleverd wer

pakte hai n brood,

sprak daank ter over oet,

brook t en zee:

Dit is mien liggoam veur joe.

Dou dit tot mien gedachtenis.

Net zo dee e mit beker

dou moaltied oflopen was,

en hai zee:

Dizze beker is t nije verbond ien mien bloud.

Dou dit, zo voak as ie dij drinken,

tot mien gedachtenis.

AS WIE DEN ETEN VAN DIT BROOD

EN DRINKEN OET DEZE BEKER,

VERKUNDEGEN WIE DE DOOD VAN DE HEER

TOTDAT HAI KOMT.

Zo gedenken wie

t verlözzend lieden

van de Messias, ons Heer,

dij verrezen is en leeft.

En wie verkundegen zien dood,

totdat hai komt.

MARANATHA.

Stuur den, o God,

joen haailege Geest,

dat wie eten en drinken

t leven dat nait vergaait.

En krekt as dit brood dat wie breken

verstreud was over de velden

mor bie nkander brocht wer

en ain worden is,

breng zo joen gemainte bie nkander

van ale oetenden van wereld

ien t riek van joen vree.

Want joe allain komt ale eer tou

deur Jezus joen Dainstknecht

ien aiweghaid.

AMEN.

6.2.2. Bruiers en zusters,

Ien t haaileg oavendmoal denken wie aan

hou ons Heer en Haailand Jezus Christus,

ien wereld kommen is om ons te verlözzen.

Wie vieren en gedenken

dat hai leefd het veur aandern,

zunder veurbehold, aan t èn tou.

Onschuldeg is hai tou dood veroordaild,

tou dood aan t kruus.

Veur ons is hai sturven en begroaven.

Op daarde dag is hai opwekt tou dood oet,

nij leven het hai brocht:

t weer goudmoakt veur aalmoal dij doeknekt goan

onder t juk van zunde en dood.

Haile voak het ons Heer eten en dronken

mit tolboazen en zundoars,

mit aalmoial dij zien levent dailen wollen,

mit zien kammeroaden,

zo as ien leste naacht,

dou hai n taiken steld het

van zien laifde en traauw - zunder èn of swet -

en zukzulm geven het

as brood veur wereld.

Aan heur dij hai zo geern lieden mog,

en ook aan ons,

het hai opdracht geven

zai zollen doun wat hai doan het:

brood en wien - tot zien gedachtenis.

En zo nuigt hai ons hier en nou

aan zien moaltied,

n vreugdemoal veur hail Gods volk.

Joa, van oost en west, van noord en zuud

zellen volken op eerde

kommen en aanzitten

ien t keunenkriek van God.

Loat ons den mitdoun aan t feest

dat de Heer veur ons kloarmoakt het.

Kom noar dizze toavel,

toavel van de Heer,

doar t brood ons geft wat we neudeg hebben,

en wien ons haart blied moakt.

*(veurganger of aalmoal):*

GOD, DIE ZEGEN GEFT,

ALE DINGEN DIJ WIE KRIEGEN

KOMMEN OET JOEN HAAND.

ALE DINGEN DOAR WIE OP HOPEN,

IE DOUN ONS T TOUKOMMEN.

ALE DINGEN DOAR WIE ONS BLIED OM MOAKEN,

T IS DEUR JOE ONS GEVEN.

ALE DINGEN DIJ WIE VROAGEN,

IE ZELLEN DER IEN VEURZAIN.

AMEN.

**6.3. Ienzettenswoorden**

6..3.1. De Heer het ien naacht dat e overleverd wer

t brood nomen,

doar dankzeggen over oetsproken,

t broken en aan zien leerlingen geven,

en zegd:

Neem en eet,

dit is mien liggoam dij veur joe geven wordt,

dou dit tot mien gedachtenis.

Zo het hai ook beker nomen,

doar dankzeggen over oetsproken,

hom rond geven

en zegd:

Drink doar aalmoal oet,

dizze beker is t nije verbond ien mien bloud,

dat veur joe en veur n haile bult vergoten wordt

tot vergeven van zunden.

Dou dit, zo voak as ie dij drinken,

tot mien gedachtenis.

6.3.2. Heur den noar woorden hou of iensteld is

t haaileg oavendmoal van ons Heer Jezus Christus.

Ien naacht doar de Heer ien overleverd wer

pakte hai n brood,

sprak daank ter over oet,

brook t en zee:

Dit is mien liggoam veur joe.

Dou dit tot mien gedachtenis.

Net zo dee e mit beker

dou moaltied oflopen was,

en hai zee:

Dizze beker is t nije verbond ien mien bloud.

Dou dit, zo voak as ie dij drinken,

tot mien gedachtenis.

Want zo voak as ie dit brood eten

en beker drinken,

verkundeg ie dood van de Heer,

totdat hai komt.

Zo as de Heer

ien naacht dat e overleverd wer

brood en wien pakte,

zo nemen wie hier

dit brood en dizze beker

om moaltied van de Heer te vieren.

En zo as hai God dankte en zegende

loat ons zo noar God tou goan

mit ons gebeden,

en loat wie hom priezen:

Wie zegen joe, Voader,

om haailege wienstok Doaved, joen knecht,

doar ie ons dail aan geven hebben,

deur Jezus, joen dainstknecht.

VEUR JOE DE HEERLEKHAID VEUR AIWEG EN AAID!

Wie zegen joe, Voader,

om t leven en kennes

doar ie ons dail aan geven hebben,

deur Jezus, joen dainstknecht.

VEUR JOE DE HEERLEKHAID VEUR AIWEG EN AAID!

Zo as dit brood dij wie breken,

verstreud was over baargen,

bie nkander brocht wer en ain worden is,

breng zo joen gemainte bie nkander ien joen riek,

van ale oetènden van wereld!

WANT VEUR JOE IS DE HEERLEKHAID EN KRACHT

DEUR JEZUS MESSIAS,

VEUR AIWEG EN AAID.

6.3.3. Loat ons lustern hou of ons Heer Jezus Christus

t haaileg Oavendmoal iensteld het,

zo as apostel Paulus dat beschrift

ien zien eerste braif aan gemainte van Korinte:

Ik heb van de Heer deurkregen

- en dat heb ik joe ook deurgeven -

dat ons Heer Jezus ien dij naacht dou e verroaden wer,

n brood pakte.

Dou e der veur daankt haar, brook e t en zee:

Dit is mien liggoam veur joe!

Dou dat as n aandenken aan mie.

Net zo pakte hai noa t eten beker ook en zee:

Dizze beker is t nije verbond ien mien bloud.

Zo voak as ie doar oet drinken,

mout ie dat doun as aandenken aan mie.

Zo voak as ie ja dat brood eten en oet dij beker drinken,

moak ie de Heer zien dood bekend,

net zo laank dat e komt.

**6.4. Toavelgebeden**

6.4.1 De Heer zel bie joe wezen.

DE HEER ZEL JOE WOAREN.

Verhef joen haarten.

WIE BINNEN MIT ONS HAART BIE DE HEER.

Brengen wie daank aan de Heer, ons God.

HAI IS ONS DANKBOARHAID WEERD.

6.4.2. Joe komt ons daank tou,

Heer, God van ons,

om ales wat ie veur ons binnen,

ain dij ales moakt het,

ain dij ales vrij moakt.

Heer boven ale machten,

Herder van mensken.

Pa en Moeke tougelieks,

ons licht en ons leven,

noamen honderd-oet.

Joe komt ons daank tou

omdat ie laifde binnen:

n God dij ons gain löt oplegt,

mor ons lötgevallen dailt,

dij ons vergeft wat wie verkeerd doun,

dij ons fouten dragt,

dij zuk ons lieden aantrekt

en zuk verheugt ien ons bliedschop.

Zo heb ie joe bewezen

en zo vertraauw wie op joe,

ook as joen aangezicht bezied zit,

joen stem nait heurd wordt

en joen aarm te kòrt schient

om ons te helpen.

En mit aalmoal dij joen noam hoog holden

ien laif en leed,

ien leven en staarven,

spreek wie ons veur joe oet

(en zing wie joe tou):

HAAILEG, HAAILEG, HAAILEG,

HEER GOD VAN ALE MACHTEN.

VOL IS HEMEL EN EERDE VAN JOEN HEERLEKHAID.

HOSIANNA IEN DE HOGE.

ZEGEND IS HAI DIJ KOMT IEN DE NOAM VAN DE HEER.

HOSIANNA IEN DE HOGE.

Joe komt ons daank tou,

Heer, God van ons,

om Jezus, joen zeun:

hai is t woord

dat ons joen laifde verkloart,

hai leefde ons veur

joen ontfaarmen, vergeven, genezen,

hai geft ons n taiken

van wat laifde bedudt.

Want hai het ien naacht dat e overleverd is

t brood pakt

doar dankzeggen over oetsproken,

t broken en aan zien leerlingen geven

en der bie zegd:

neem en eet,

dit is mien liggoam, dat geven wordt veur joe,

dou dit tot mien gedachtenis.

Zo het hai ook beker pakt,

doar damkzeggen over oetsproken,

hom rond geven

en der bie zegd:

drink doar aalmoal oet,

dizze beker is t nije verbond ien mien bloud

dat veur joe en veur n haile bult vergoten wordt

dat zunden heur vergeven worden.

Dou dit, zo voak as ie dij drinken,

tot mien gedachtenis.

ZIEN DOOD GEDENKEN WIE,

ZIEN OPSTANDEN BELIEDEN WIE,

ZIEN TOUKOMST VERWACHTEN WIE.

MARANATHA!

Bie nkander tot zien gedachtenis,

kom wie tot joe, o God,

mit dit brood en dizze beker

en wie beden joe:

denk aan hom dij zuk veur ons opovverd het

en aanveer dit taiken dat wie joe tougedoan binnen.

Loat zien Gaist ons aanpittjen,

de Gaist van joen laifde,

dat wie om nkander denken,

mekoar ien t èn holden

as n leventeg bewies

dat laifde bestoan kin,

dat hoop leven dut,

dat geloof nait oetsturven is.

Zo hol wie joen noam hoog,

zo bin wie joe van dainst,

zo danken wie joe, o God,

omdat ie laifde binnen,

deur Jezus Christus ons Heer.

AMEN.

6.4.3. Zegend, o God, is joen Noam,

dij aalgedureg aan ons deurgeven is,

deur ale aiwen hèn en overaal.

Zo veul is ons ontschoten of ofpakt,

verdampt of spoorloos vot worden

ien tamtoatsie van tied.

Mor mit joen Noam bin ie stoefbie bleven,

mit aal wat doar vaaileg ien bewoard is,

dou en nou, veur elk van ons.

Deur Jezus Christus, ons bruier,

aan dij ie noam geven hebben

dij boven ale noamen oet gaait.

Deemoudeg aan t bitter èn tou,

het hai n brood pakt, dij broken,

en zegd: 'Dit is mien liggoam veur joe.'

Zo het hai ook beker nomen, en zegd:

'Dit is t nije verbond ien mien bloud,

dou dit om mie te gedenken.'

Gedenk ie óns, roup ons bie noam,

wees hier bie ons deur joen Geest,

troost ons, geef ons vree.

Vernij t aanzicht van dizze eerde,

veraineg ons mit dij ons veurgoan binnen

op t pad van geloof, hoop en laifde.

Bewoak ien ons t vizioun van joen Riek,

bewoar ien ons hoop op dij tied

doar joen Noam wezen zel: 'Ales ien aalmoal.'

6.4.4. Toavelgebed *(ds. K.G. Pieterman)*

Heer is mit joe

OOK MIT JOE IS DE HEER.

Verheft joen haarten.

WIE BINNEN MIT ONS HAART BIE DE HEER.

Brengen wie daank aan de Heer ons God.

HAI IS ONS DANKBOARHAID WEERD.

Joa, mit recht en mit reden, o God,

loof wie joen Noam,

hier en nou, overaal en aaid,

omreden wat gain oor ooit heurde,

wat gain oog ooit zag,

wat ien ons baange haart

mor eefkes opkwam

as mörndaauw dij vlug verdampt,

dat heb Ie aan t licht brocht ien dij aine naacht

doar ons van verhoald wordt

deur getugen van de eerste dag.

Ien dij naacht heb Ie

Jezus Christus opwekt oet doden.

Ie hebben duustern verdreven,

eerde en aal wat bestaait

heb ie red van ondergang.

Richten en zin heb Ie geven

aan ons haile staarfelk bestoan.

Doarom vier we dij dag

en zing we mit Maria Magdalena,

mit Johannes en Petrus

en mit aal dij t loofd hebben.

En wie eren joen Noam mit t gezang

dat klinkt ien hemel en op eerde:

*(Psaalms & Gezangen 324)*



2.Haaileg, haaileg, haaileg! Haailegen aanbeden,

leggen aan de gloazen zee heur golden kronen deel.

Aiweg Joe tou ere, doar Ie bie heur wezen

mit aal joen engels, onvolprezen Heer.

3. Haaileg, haaileg, haaileg! God ien duust're wolken,

veur gain oog ien wereld bin Ie doar ooit te zain.

Gain is joen gelieke, woar ook onder volken,

aalmacht en laifde, keunenk as gainain.

4. Haaileg, haaileg, haaileg! Heer, God aalmachteg,

hemel, zee en eerde, vol van joen heerlekhaid.

Haaileg, haaileg, haaileg! Laifdevol en machteg,

ien drij gedoantes en ien wezen ain.

Joa, gezegend is Jezus dij mit zien komst

ons levent mit joen Noam verbonden het

en mit aal wat doar ien besloten ligt

aan mitleven, laifde en genoade;

dij de nije minsk worden is,

joen beeld en joen geliekenis,

weg, woarhaid en t leven;

dij, veur t levent mit ons verbonden,

ale machten van dood

veurgoud versloagen het;

dij op oavend veur zien dood

zien laifde veur ons bezegeld het

mit taikens van dizze goaven,

dou hai t brood nam

dankzeggen der over oetsprak

t brak en rond langde mit woorden:

Dit is mien liggoam veur joe;

dout dit as n aandenken aan mie.

Ook dou hai noa t moal beker nam,

dankzeggen der over oetsprak

en rond langde mit woorden:

De beker is t nije verbond ien mien bloud;

zo voak as ie doar oet drinken,

mout ie dat doun as aandenken aan mie.

Zo gedenk wie dEn, grode God,

t gehaim van de Gekruuste,

Jezus Christus, de Rechtveerdege

dij Ie oet doden opwekt hebben.

Loat joen Geest over ons komen,

dat wie aaltemoal herleven

tou n nije gemainschop

van bewegen en bewogenhaid,

vruchtboar ien recht en vree,

ranken aan de woare wienstok.

Soam mit aal dij wie aan joe opdroagen,

mensken doar wie vreugde en bliedschop mit dailen,

mensken doar wie zörgen over hebben

...

soam, laive God, mit ons doden

dij wie oet handen geven mozzen

en dij wie veur joe en veur nkander gedenken

...

En soam mit mensken dij ons veurgingen ien t geloof,

dij gidsen west hebben op ons levenspad

noar joen laand van belofte.

Zo ien ain joar mit joen haile gemainte,

aal joenent, ien tied en aiweghaid,

loven wie, God van laifde, joen Noam,

zegen wie, God van genoade, joen glorie,

en priezen wie, God van belofte, joen traauw-

deur hom en mit hom en ien hom,

Jezus Christus ons Heer

dij ons bie nkander brengen zel ien joen Riek

doar wie om beden mit woorden dij hai ons zulf geven het.

6.4.5. Joe mout wie priezen, God,

boas van aal wat ter lopt, kropt of vlugt.

Joe hemmen t waait gruien loaten,

dat wie der brood van moaken konden,

krekt as wien van droeven.

Loat dizze eterij deur t waark van hillege Gaist

onderwegens kracht geven veur aiweg leven

ien laifde en vrundschop.

AMEN.

De Heer zel bie joe wezen.

DE HEER ZEL JOE WOAREN.

Wees deurhèn blied.

VAN HAARTEN GEDENK WE DE HEER.

Loat ons daanke zeggen aan God, Heer van ons.

HAI IS ONS DANKEN JA WEERD.

Haailege Voader, God, machteg en aiweg,

om joen heerlekhaid recht te doun,

om haail en redden te vienden,

wil wie daanke zeggen

deur Jezus Christus, Heer van ons,

altied deur woar wie ook binnen.

Ainmoal is Hai deur dood hèn goan

en wonderliek tot leven kommen.

Oet t sloavenbestoan van zunde en dood

het Hai ons hoald,

om joen biezunder en haaileg volk te wezen.

Keunenk en priester nuimen ze ons.

Joen grode doaden, God, bezuun wie oet:

dat Ie ons te duustern oet roupen hemmen

veur n leven ien t licht zunder ènd.

Doarom pries wie Joe en zingen

veur Joe mit aal wat oamhoalen kin:

*Haaileg, haaileg, haaileg de Heer,*

*de God van hemelse krachten.*

*Vol is hemel en eerde van joen wonderpracht.*

*Hosanna ien de hoge.*

*Gezegend is Dij komt ien de Heer zien noam.*

*Hosanna ien de hoge.*

As zun opgaait en waarmte geft,

krekt klok bie kukens,

den kin wie dankboar wezen

dat wie bestoan en oam hoalen.

Bedanken mout wie Joe en priezen,

Ie holden ja tou

woar of mensken binnen

en leven doun mit laifde en verdrait.

Wereld heb Ie schoapen,

laand heb wie der van moakt.

t Kruud heb Ie gruien loaten

hou, dat wait gainain.

Joen Gaist van leven en van kracht

heb Ie ien ons bloazen.

Zo zit wie den aan toavel mit nkander,

zusters en bruiers, volk van ain Gaist, joenent.

Krekt as ien Jezus zien tied,

dou Hai soavends veurdat Hai staarven dee,

brood pakte en Joe, Voader, doar bie dankte.

Hai dailde t aan zien kammeroaden oet, en zee:

*Hier, pak aan en eet ter van, van mien liggoam veur joe.*

*Blief t doun om aan Mie te denken.*

Ook drinkbeker pakte Hai,

dee n dankgebed en zee:

*Dizze beker staait veur t nij verbond*

*mit mien bloud,*

*dat veur joe en elkenain vergoten wordt.*

*Dou dit tot n gedachtenis aan Mie.*



Heer, ons Laimeneer,

wat of wie doun, dat is t taiken

dat wie geleuven doun

en aalgedureg der aan denken

dat joen Zeun oet t leven kommen is,

dood te boven kwam as opgestoane Heer

mit zien ientocht ien aiweg leven.

Bloas joen Gaist, dij oam van leven en laifde,

mit wieshaid, van wonder en geweld,

over ons deel.

Dat wie veur nkander n zegen binnen

en gain ongeluk.

Dat wie vreebrengers worden

en gain boasspeulers.

Ien kerk nait,

net zomin as ien stoat of op stroat.

Den zellen mensken joen noam priezen,

mit Jezus veur ogen en joen Gaist ien t haart

overaal en altied deur.

AMEN.

Voader van ons...

Heer, Jezus, Ie hemmen zegd:

*vrede loat k achter Mie heer,*

*vrede geef Ik joe.*

Kiek nait aaldeur noar t kwoad dat wie deden,

mor noar t geleuf van ons.

Moak ons ainsgezind.

**6.5. Vredegrout**

6.5.1. Vree van de Heer is altied mit joe!

EN MIT JOEN GAIST.

6.5.2. Vree mag altied bie joe blieven!

EN MIT JOE NETZO!

6.5.3. Wèns mekoar vree!

*(mensken langen nkander haand):*

VREE VAN CHRISTUS!

**6.6. Brood en wien**

*Bie t geven van t brood en beker:*

6.6.1. t Liggoam van Christus, veur joe geven

t Bloud van Christus, veur joe vergoten.

6.6.2. t Liggoam van Christus, brood oet hemel.

t Bloud van Christus, wien van t keunenkriek.

6.6.3. (Dit is) t brood oet hemel.

(Dit is) wien van t keunenkriek.

6.6.4. Beker van daank doar wie ons daank over oet spreken,

is gemainschop mit t bloud van Christus.

(Neem, eet, gedenk en geloof,

dat t liggoam van ons Heer Jezus Christus

geven is om t haildaal goud te moaken

aal wat wie verkeerd doan hebben.)

6.6.5. Beker van daank doar wie ons daank over oet spreken,

is gemainschop mit t bloud van Christus.

(Neem en drink doar aalmoal oet;

gedenk en geloof,

dat t kostboar bloud van ons Heer Jezus Christus,

vergoten is om t haildaal goud te moaken

aal wat wie verkeerd doan hebben.)

**6.7. Danken noa moaltied**

6.7.1. Joe zeggen wie lof en daank,

Voader ien hemel,

dat ie ons de gemainschop mit joen Zeun geven hebben,

en wie bidden joe:

loat dizze gemainschop ien ons altied staark wezen,

dat wie as nije mensken leven,

tou joen eer en ons noaber tou haail.

AMEN.

6.7.2. Oet Psaalm 103.

Pries de HEER, zeg ik tegen miezulf,

aal wat ien mie is, mout zien haailege noam priezen.

Pries de Heer, zeg ik tegen miezulf,

vergeet gainain van zien weldoaden.

Dij aal dien zunden vergeft,

die beter moakt van aal dien kwoalen,

dij dien leven redt van t graf

die kroon opzet van traauwe laifde en ontfaarmen,

dij dien leven rij bedailt mit t goie,

dat dien jonkhaid weeromkomt as bie n oarend.

Barmhaarteg en genoadeg is de HEER,

nait gaauw kwoad en meer as traauw.

Hai blift nait aal verkloagen,

hai zel nait aiweg vergrèld blieven.

Hai dut ons nait noar ons zunden,

en vergeldt ons nait noar ons mizze doaden.

Want zo hoog as hemel boven eerde is,

zo geweldeg is zien gunst veur dij ontzag veur hom hebben.

Zo wied as t oosten van t westen is,

zo wied dut hai ons zunden bie ons vandoan.

De HEER het zien troon ien hemel deelzet,

as keunenk heerst hai over ales.

Zegen de HEER, ie aal zien engels,

ie staarke helden dij doun wat hai zegt,

deur te heuren noar t geluud van zien woord.

Zegen de HEER, ie aal zien legers,

dij hom dainen en doun wat hai wil.

Pries de HEER, ie aal zien waarken,

op ale steeën doar hai regaaiert.

Loat aal wat ien mie is de HEER priezen!

LOAT AAL WAT IEN MIE IS DE HEER PRIEZEN!

AMEN.

6.7.3. Heer, God van ons,

wie hebben joen Woord heurd

en joen brood broken veur nkander.

Loat dat veur ons n taiken wezen

dat ie stoef bie ons binnen,

dat wie van joe binnen.

deur joe te eten geven,

mensken doar ie wies mit binnen.

Wie bidden joe:

goa nait bie ons vandoan,

loat ons nait ien steek,

ie, ons Haailand,

veur aiweg en aaid.

AMEN.

6.7.4. Dat wie joen Woord vernomen hebben, God,

dat wie t brood broken hebben veur nkander,

loat dat veur ons n taiken wezen

dat ie stoefbie ons binnen,

deur joe te eten geven,

mensken doar ie wies mit binnen.

Verloat ons nooit, bidden wie joe,

wees as t daglicht om ons tou,

wees ons vaste grond

en meer as dat:

ons toukomst,

ons Voader, ons Moeke.

AMEN.

6.7.5. Nou wie joen goaven ontvangen hebben,

bidden wie joe, Heer,

loat ons gruien ien genoade

om vrucht te droagen van laifde en traauw,

van vree en gerechteghaid.

Deur Jezus Christus, ons Heer.

AMEN.

6.7.6. God, as wie joe zuiken,

bin ie al stoefbie ons,

middenmaank ons aanwezeg.

Dou ons hoop herleven

ien hom, dij wie herkend hebben

bie t breken van t brood.

Geef ons vertraauw

dat ie binnen: God-mit-ons,

ien Christus, ons Heer.

AMEN.

6.7.7. God, wie priezen en loven joe,

dat wie dailen moggen

t brood oet hemel

en wien van t keunenkriek.

Wie bidden joe:

dou ons dailen ien kracht van joen Geest

dat wie vruchten droagen

van vree en gerechteghaid,

dat wie gruien ien geloof,

ien hoop dij leven dut

en laifde dij ale dood overwint.

AMEN.

6.7.8. Moak ons vrij as vogels, God.

Ie hebben ons de roemte geven

om te worden dij we binnen.

Moak ons vrij as vogels, God.

Geef roemte aan ale mensken:

jonges en wichter,

manlu en vraauwlu,

Geef dat wie nkander vienden maggen

ien vrundschop en verbondenhaid.

Moak ons vrij as vogels, God.

Ie hebben ons eerde geven

en wie maggen doar op leven

en der veur zörgen.

Help ons dat zo te doun

dat dij n goie eerde blift,

dat wie der vrij leven kinnen.

AMEN.

6.7.9. Dat wie joen Woord vernomen hebben, God,

dat wie t brood broken hebben veur nkander,

loat ons dat zeggen dat Ie stoefbie binnen,

dat wie mensken binnen

dij deur Joe vud worden en bemind.

Ie dij ons nooit verloaten,

wees as t dagliccht om ons tou,

as lucht om ons heer,

ien tied en aiweghaid.

# 7. Mörgengebed

**7.1. Aanhef**

7.1.1. Heer, dou open mien lippen,

MIEN MOND ZEL ZINGEN VAN JOEN EER.

God, kom mie te hulp,

HEER, HOAST JOE OM MIE TE HELPEN.

7.1.2. Heer, dou open mien lippen,

ZO ZEL MIEN MOND JOEN LOF VERKUNDEGEN.

Kom, loat ons joechaaien veur de HEER,

jubeln veur rots van ons verlözzen.

Loat wie bie hom kommen mit n daanklaid,

mit psaalms hom touzingen.

Want de HEER is n groot God,

n groot keunenk over ale goden.

Ien zien haand is t onbekende ondereerdse,

van hom binnen toppen van baargen,

van hom is zee, dij het hai moakt,

en t vaaste laand, vörmd deur zien handen.

Kom, loat ons deelboegen veur God en op knijen goan,

op knijen goan veur de HEER dij ons moakt het.

Hai is ons God ja

en wie binnen t volk van zien waaide,

schoapen van zien haand.

**7.2. Lofpriezen**

7.2.1. EER AAN DE VOADER EN DE ZEUN

EN DE HAAILEGE GEEST

ZO AS T IEN T BEGUN WAS

EN NOU EN AALTIED

IEN ALE AIWEN EN AIWEN.

AMEN.

7.2.2.



**7.3. Canticum**

7.3.1. Lofzang van Zacharias



2. God redt ook ons oet kwoade macht,

oet haand van dij ons hoaten,

hai teunt zien traauw aan elk geslacht

en zel ons nooit verloaten.

Hai blift veur zien belofte stoan

en let zien volk ien vrede goan,

noar t woord aan Abram sworen.

Zo mout wie ook noar recht en plicht

ien haaileghaid veur zien gezicht

hom priezen ale doagen!

3. Doe komst, mien kiend, as Gods gezant

veur t boanen van zien wegen

en brengst aan t volk van t haile laand

bericht van haail en zegen.

Doe teunst heur Gods barmhaarteghaid,

hou hai zien volk weer haail beraaidt


deur zunde te vergeven.

God zörgt veur licht dat elk beschient,

dij nog ien duusternis omswiendt,

en brengt op t pad van vrede!

7.3.2. Te Deum



2. Apostels priezen joe ien heerlekhaid, o Heer,

perfeten, marteloars, getugen van joen eer.

Woar of joen kerk ook is, nog striedend hier beneden,

of boven veur joen troon, doar wordt joen noam beleden.

Joen laifde is zo groot, t gaait ons verstand te boven,

begriepen doun wie t nait, men kin t allain mor loven!

3. Joe, Voader, priezen wie; van joe komt ales heer!

As kiender vuilen wie vannijs joen laifde weer.

Wie priezen ook joen Zeun, allain oet joe geboren,

om wille van zien noam heb ie ons oetverkoren.

Ook priezen wie joen Gaist, dij wie as Trooster kregen,

as schienvat op ons pad, as laaidsman op ons wegen!

4. Joe, Jezus Christus, Heer, bekled mit heerlekhaid,

joe, God zien aigen Zeun, zing wie ons hoogste laid!

Haildaal lag wereld ja ien zundeschuld verloren,

mor God keek noar ons om: maank ons bin ie geboren

om hier te lieden, Heer, aan t kruus veur ons te staarven,

zodat wie deur joen dood vannijs weer t levent aarven.

5. Wat zit ie hemelhoog verheven op joen troon,

doar heb ie ale macht en geef ie elk zien loon

noar wat hai goud of kwoad hier doan het ien dit leven.

Wil ie toch ien joen gunst ons ale schuld vergeven,

zai ons ien laifde aan, verlös ons van het kwoade

en geef ons aiweg haail, allain deur joen genoade.

6. Wie zingen van joen traauw en goudhaid ieder dag!

Geef dat ien aiweghaid ons laid joe priezen mag,

loat ien joen groot gericht gain schuld van ons meer gel­den,

deur, wat nait goud was, Heer, ons haildaal kwiet te schel­den.

Op joe rust aal ons hoop, o Heer van ons vertraauwen:

op joe verloat wie ons, joen woord mag wie op baauwen.

**7.4. Mörgengebeden**

7.4.1. Heer, ons God,

wie droagen joe op ons haile dag,

ons waark, ons stried,

ons bliedschop en verdrait.

Loat ons aan joe denken,

mit joe waarken,

ien joe leven.

Loat ons van joe holden

mit ons haile haart

en joe dainen

mit aal ons kracht.

Dij genoade vroagen wie ook

veur aalmoal dij ons dierboar binnen,

dat zai joe ook hoog hebben.

Wees bie ons aalmoal mit joen genoade

en bewoar ons ien joen laifde en vree,

vandoag en ale doagen.

AMEN.

7.4.2. Wie willen joe danken, vanmörgens,

danken, omdat ie der binnen.

Bin wie ainzoam en allenneg,

den bin ie veur ons n thoeskomst.

Bin wie muid en doodop,

den geef ie ons nije kracht.

Bin wie sums haard en kold,

den bien ie waarmte en licht.

Bin wie benaauwd en twievelachteg,

den bin ie zekerhaid.

Ons dreumen en verlangsten

blieven altied leventeg bie joe.

Ons vreugde en bliedschop

kin wie mit joe dailen.

Loop wie op driefzaand,

ie binnen ons vaaste grond.

Sluut wie ons op,

ie smieten t roam wied open.

Loop wie sums vot,

ie kommen ons achternoa.

Blief wie stokstief stoan,

ie trekken ons veuroet.

Ons onrust en beraauw

kin wie bie joe kwiet.

Is t aalmoal duuster om ons tou,

den bin ie ons licht en ons hoop.

Wie danken joe

omdat ie roemte binnen doar wie ien leven.

Wie danken joe

omdat ie oam binnen doar wie deur leven.

Wie danken joe

omdat ie dij binnen veur wèl wie leven.

Wie danken joe

omdat ie ons leerd hebben woarom wie leven.

Wie danken joe

omdat ie der binnen.

AMEN.

7.4.3. Laive God, wie danken joe

veur ale mooie dingen,

veur t licht van dizze dag,

veur mensken om ons tou,

veur ales wat goud is en mooi.

Geef ons aalmoal

dat wie vandoag ook

weer wat zain of heuren

doar wie blied mit binnen,

doar wie aandern blied mit moaken.

AMEN.

7.4.4. Heer, God van ons,

as wie swak binnen, bin ie ons kracht,

as wie aarm binnen, beschaarm ie ons,

as wie ainzoam binnen, troost ie ons,

ie ontfaarmen joe over ons en over aalmoal.

Heer, God van ons,

dou ons geloof,

geef ons joen laifde.

Staark ons as wie ons waark doun,

zegen ons en stèl ons tou n zegen.

Laaid ons op t pad

dij wie as pelgrims raaizen.

Breng ons vaaileg deur ale gevoaren

tot t laand van ons aiwege bestemmen,

deur Jezus Christus, ons Heer.

AMEN.

7.4.5. Wie danken joe, Heer, veur dizze nije dag.

Wie danken joe, dat licht t wint van duuster.

Wie bidden joe om geduld

mit mensken dij wie vandoag tegen kommen.

Wie bidden joe om laifde

veur mensken doar wie vandoag mit te moaken hebben.

Wie bidden joe, Heer,

wees om ons tou mit joen laifde.

AMEN.


**7.5. Kyrie**

7.5.1. Heer, ontfaarm joe.

CHRISTUS, ONTFAARM JOE,

HEER, ONTFAARM JOE!

7.5.2.



**7.6. Zegen**

7.6.1. De Heer geft ons zien zegen,

de aalmachtege God,

Voader, Zeun en haailege Geest.

AMEN.

7.6.2. De Heer geft ons zien zegen,

hai beschaarmt ons veur onhaail,

en laaidt ons tou aiweg leven.

AMEN.

7.6.3. Aiwege, zegen ons

en dou joen aanschien over ons lichten!

AIWEGE, LOAT JOEN AANSCHIEN OVER ONS OPGOAN

EN GEEF ONS VREE.

AMEN.

# 8. Oavendgebed / vesper

**8.1. Aanhef**

8.1.1. Heer, dou open mien lippen,

MIEN MOND ZEL ZINGEN VAN JOEN EER,

GOD KOM MIE TE HULP,

Heer, hoast joe om mie te helpen.

8.1.2. Ons hulp is ien noam van de Heer,

DIJ HEMEL EN EERDE MOAKT HET.

HEER, GOD VAN ONS,

VERGEEF ONS AAL WAT WIE MISDEDEN

EN LOAT ONS WEER LEVEN IEN VREE.

AMEN.

8.1.3. Heer, ik roup joe aan, kom mie toch helpen.

LUSTER NOAR MIEN STEM AS IK JOE ROUP.

Loat mien beden tot joe opstiegen as wierook,

MIEN HEVEN HANDEN

JOE TOT N OAVENDOVVER WEZEN.

AMEN.

**8.2. Lofpriezen**

kiek bie Mörgengebed (7.2)

**8.3. Canticum**

8.3.1. Lofzang van Maria



2. God teunt aan mie zien macht,

ik wor deur elk geslacht

van nou òf zoaleg prezen.

Hou haaileg is zien noam,

zien goudhaid blift bestoan,

veur mensken dij hom vrezen.

3. God dut zien waark mit kracht!

Volk dat noar hom nait vragt

zel hai doarom verjoagen.

Wèl hoog staait vaalt van troon,

wèl onderligt krigt loon

noar God zien welbehoagen.

4. Wèl honger het krigt brood,

God helpt oet ale nood

en vult zien lege handen.

Mor melden rieken heur,

dij stuurt hai van zien deur.

Zo moakt hai heur te schande.

5. God denkt aan Israël,

t volk dat hai redden zel,

hai holdt heur ien gedachten.

Groot en ien aiweghaid

is Gods goudgunsteghaid

veur doezenden geslachten!

8.3.2. Lofzang van Simeon



2. Ik heb joen zoaleghaid,

dij ons te wachten staait,

zain mit mien aigen ogen.

Ien duusternis komt licht

en t haaidendom krigt zicht,

God zel zien volk verhogen.

**8.4. Kyrie**

kiek bie Mörgengebed (7.5)

**8.5. Oavendgebed**

8.5.1. Luthers oavendgebed

Heer, blief bie ons,

t is oavend en naacht zel kommen.

Blief bie ons en bie joen haile kerk

aan oavend van dag,

aan oavend van t levent,

aan oavend van wereld.

Blief bie ons

mit joen genoade en goudhaid,

mit joen troost en zegen,

mit joen Woord en Sakrement.

Blief bie ons

as over ons komt

naacht van tamtoatsie en benaauwdens,

naacht van twievel en twijstried,

naacht van strenge, biddere dood.

Blief bie ons

ien leven en ien staarven,

ien tied en aiweghaid.

AMEN.

8.5.2. Blief bie ons, Heer,

want dag lopt op n èn

en oavend vaalt over ons deel.

Blief bie ons, Heer,

want wie binnen benaauwd veur t duuster draaigen

van n naacht dij n aiweghaid duurt.

Blief bie ons, Heer,

want wie kieken oet noar mörgen

en wie waiten nait of dij wel komt.

Blief tou ons spreken, Heer,

ook as wiezulf gain woorden meer hebben

deur ale onhaail ons (vandoag) overkommen.

Blief noar ons omzain, Heer,

as ons ogen oetkieken

noar n lichtpunt ien t duustern.

Blief noar ons lustern, Heer,

as wie tegen joe zeggen

wat wie aan gainain aanvertraauwd hebben.

Blief bie ons, Heer,

mit n enkel woord, n ainvoudeg geboar,

vol waarmte en troost en gemainschop.

Blief bie ons, Kammeroad,

goa mit ons mit onderwegens

en vertel ons t gehaaim vam geloof, hoop en laifde.

Blief bie ons, Vrund,

en help ons dat wie die nait ien steek loaten

ien aal dien ainzoamhaid ien dizze nacht.

Blief bie ons,

blief stoef bie ons,

blief bie ons!

AMEN.

8.5.3. Nou ales om ons tou

rusteg wordt en stil,

kommen wie bie joe, Heer.

Wie danken joe

want dizze dag was goud:

daank joe veur t leven,

veur mensken dij wie tegen kommen binnen,

veur elk blied ding ons overkommen.

Wie danken joe

omdat ie ons kracht geven hebben

ien stoere momenten.

Vergeef ons,

as wie vandoag

gain taiken van laifde wazzen.

Dizze haile dag

leg wie dankboar ien joen handen.

AMEN.

**8.6. Zegen**

kiek bie Mörgengebed (7.6.)

# 9. Deupen

**9.1. Deupgebed**

Deupgebed van Maarten Luther.

Heer God,

Ie dij grode wottervloud

touloaten hebben op eerde

om zo nee te zeggen

tegen ongeheurzoamhaid van mensken.

Ie dij wereld hemmeld hebben

en Noäch red ien aark,

dij grode holten kist.

Ie dij macht van dood

dij aanbroezen kwam

van dij duustere keunenk

ondergoan dee ien wottervloud,

en joen volk Israel

mit dreuge vouten deur zee laaid het

om heur te brengen ien t laand

van belofte en t gelukkeg leven.

Ie dij deur deup van joen Zeun,

ons Heer Jezus Christus,

ien Jordoan dudelk moakt het

dat ie levens van mensken

schoonwassen willen en nij moaken.

Wie bidden joe veur *(noam van t kiend dat deupt wordt)*

dij deupt worden zel

dat Ie hom/heur joen laifde geven

en hom/heur zo mit Christus verbienden

dat ales wat oakelk en duuster is

begroaven wordt

en hai/zai opstaait as n nij mensk

en joen Zeun volgt mit woar geleuf

goie hoop en vurege laifde,

joen Toukomst ien muit.

Amen.

**9.2. Deupbelofte**

9.2.1. Laive *(noam van t kiend)*

doe bis nog zo klaain

en kins zulf nog nait denken,

loat stoan beslizzens nemen.

Vandoag neem wie n beslizzen veur die

deur die nou deupten te loaten.

Wie willen hier mit bevestegen

dat wie die altied ales vertellen zellen over God.

Wat ofstoe der wieder mit doun zels

is ien loop van dien leven

veur dien aigen verantwoorden.

Doar wil wie die ale roemte veur geven.

Mor wie hopen die wel zain te loaten

dat ons God

n God van laifde is.

En ien dij gaist wil wie die grootbrengen.

Dastoe oetgruien mags as n mensk

doar elk geern bie wezen wil,

Dastoe van t leven genieten zels

en doarom veul laifde en waarmte

noar aander mensken oetstroalen mags.

9.2.2. Beste *(noam)* en *(noam)*

ie herinnern joe dag nog doar ie 'joa' tegen nkander zeden. Dou heb ie beloofd goud te wezen veur kiender dij God joe geven zol.

Oet noam van elkenain dij hier is en van gemainschop dij wie

'kerk' nuimen, wil ik joe vroagen:

Wil ie beloven *(noam van t kiend)* te geven woar e om vragt, doagelks brood,

n vrundelke lach van welkom,

woorden van herkennen,

n haand dij hom/heur vastholdt

mor ook löslet en roemte geft om te leven?

JOA, DAT BELOOF WIE

EN DOAR ZEL WIE ONS BEST VEUR DOUN.

Beloof ie joen kiend groot te brengen

ien gaist van Jezus Christus,

dij koos veur n leven ien laifde?

JOA, DAT BELOOF WIE

EN DOAR ZEL WIE ONS BEST VEUR DOUN.

Beloof ie *(noam van t kiend)*

aaltied haand boven kop te holden

en hom/heur traauw te blieven,

wat of toukomst ook brengen zel?

JOA, DAT BELOOF WIE

EN DOAR ZEL WIE ONS BEST VEUR DOUN.

9.2.3. Beste *(noam)* en *(noam)*

herinner joe dag dat ie nkander ien kerk joen woord van traauw geven hebben. Dou heb ie ook beloofd om goud te wezen veur kiender dij God joe aanvertraauwen zol.

Wil ie hier dij belofte bevestegen nou dit kiend aan joe geven wer?

JOA, DAT BELOOF WIE.

*(noam)* en *(noam)*

beloof ie *(noam van t kiend)* christelk groot te brengen ien gaist van t evengelie?

JOA, DAT BELOOF WIE.

*(noam)* en *(noam)*

beloof ie *(noam van t kiend)* traauw te blieven, wat toukomst joe ook brengen zel en hom/heur te respecteren, woar of hai/zai ook goan zel, en der altied aan te denken dat *(noam van t kiend)* oet God geboren is?

JOA, DAT BELOOF WIE.

**9.3. Noamgeven**

Ien n wereld doar ien

zo'n bult binnen dij gain noam hebben maggen,

spreken wie

van God dij ons aalmoal ken

en ropt en gain noam vergeten kin.

Zo magstoe der wezen: *(noam van t kiend)*

O Heer, bevesteg ons bestoan,

nuim ons bie ons noam!

**9.4. Deupkeers**

*t Licht is t taiken van verrezen Christus.*

*Deupkeers veur dij deupt is, woart doarom as taiken van dat licht aanstoken aan poaskeers.*

9.4.1. Dat wie n licht wezen maggen veur *(noam van t kiend)*,

n lichtend veurbeeld.

Mag *(noam van t kiend)* n mensk worden doar je joen licht bie opsteken kinnen.

n Mensk doar vonken ofspiddern.

n Mensk noar tveurbeeld van Jezus.

9.4.2. Omdat wie hopen dat ter ien *(noam van t kiend)* altied meer licht wezen zel as duusternis, steek wie dizze keers aan.

Aanveerd t licht van Christus.

t Is joen toak dit licht brandend te holden.

Omdat wie hopen dat ter altied meer licht om hom/heur hèn wezen zel as duusternis.

9.4.3. Zo wil ie God, dit kiend leven doun,

as n licht ien wereld,

as n vuur tussen mensken,

as n vonk van joen laifde.

9.4.4. Ontsteek vandoag vannijs joen traauwkeers,

hier aan poaskeers.

Oet joen laifde is *(noam van t kiend)* geboren.

Dit is deupkeers veur hom/heur.

Ontsteek dij aan joen traauwkeers,

want zo gaait t leven deur,

zo gaait laifde wieder,

van olders noar kiender.

9.4.5. Omdat wie willen dat God *(noam van t kiend)* leven dut

as n licht ien wereld,

as n vuur doar mensken heur aan waarmen kinnen,

as n vonk van zien laifde,

steek wie n keers aan.

Zo willen wie wezen veur die *(noam van t kiend)*

n kring van licht,

handwiesders ien dizze voak duustere wereld,

steerns ien naacht,

veur die, leutje raaizeger,

op zuik noar t hoes van dien Voader.

Ons goie wènsken goan mit die op dien levensweg.

# 10. Traauwen

**10.1. Ienzegen van n levensverbientenis**

*toulichten:*

*Dizze orde van dainst is overnomen van Doopsgezinde Broederschap.*

*Zai hemmen kozen veur n braider begrip as traauwen allain.*

*Onder 'levensverbientenis' wordt bedould n duurzoame*

*verbientenis tussen twij mensken. Dij verbientenis kin op t gemaintehoes voltrokken wezen of vaastlegd bie n notoares.*

*Verbientenis kin t beste gebeuren ien n gewone zundagse kerkdainst, veur t onderdail beden en geven. As t ien week gebeurt, kin orde van dainst hiervan oflaaid worden.*

**Ienzegen**.

*Ienlaaiden (veurganger en t poar stoan der bie)*

God slut mit Isrel zien verbond. Christus leeft en dailt dit verbond ien woord en doad: doarom sluten mensken ook n verbond mit mekoar om t leven te dailen en God zien weg ien wereld te goan.

God schept zien verbond oet laifde en Christus, dij God zien weg gaait, geft dizze laifde aan ale mensken: doarom schenken

mensken ook n kander heur laifde en willen ze mit mekoar verbonden wezen.

God zien Gaist ropt ons aan aine kaant op om te kaizen: zo en nait aans. Dezulfde Gaist loat zuk aan aander kaant blieken deur traauw, aiw ien, aiw oet. Doarom kaizen mensken der ook veur om nkander traauw te wezen, dag ien dag oet, en t leven mit

mekoar te dailen as t goud gaait en as t tegen lopt.

*Belofte van t stèl*

*(noam)* beloofstoe *(noam)* traauw te blieven en heur/hom tot

heur/zien recht kommen te loaten?

*(noam)* beloofstoe (noam) traauw te blieven en heur/hom tot

heur/zien recht kommen te loaten?

*Antwoord:* Joa, dat beloof ik.

*Belofte van gemainte (dij gaait ter bie stoan)*

Gemainte, beloof ie (noamen) bie te stoan en ien joen beden aan

heur te denken?

*Antwoord:* Joa, dat beloof wie.

*Zegen*

*(noamen)* ie huiven dizze traauw nait allenneg te woarbörgen. Want God zien Gaist zal mit joe wezen as woarbörg van dizze traauw en gemainte van Christus zel joe der bie helpen.

Mag de Aiwege joe zegen.

*Haandopleggen*

*Zegenlaid*

*Wizzeln van ringen*

*Aanlangen van biebel of aander geschenk)*

10.2. Begunwoorden.

Wie binnen hier bie nkander mit t bruudspoar *(noamen).*

Zai willen geern dat heur besluut om as man en vraauw verbonden te wezen, ien kerk bevestegd en zegend wordt.

Ien biebel en ien preek heb wie heurd wat of God van mensken heur laifde verwacht: dat aan t soamenleven van man en vraauw te zain is hou of t verbond tussen God en mensken is.

Mit dat verbond veur ogen en mit ons aalmoal as getugen wil wie n zegen vroagen over *(noamen)* heur besluut en ons mit heur touleggen op ons toak as christenmensken.

Traauwbeloften.

Ie willen mit joe baaident t traauwverbond aangoan.

Mag ik joe vroagen dat ie

nkander rechterhaand langen,

dat ie ien dizze gemainschop, veur joen femilie en vrunden, veur God en zien gemainte joen woord van traauw, joen traauwbelofte oetspreken?

*(bruud en brudegom langen nkander haand)*

*(noam)* wilstoe *(noam)* aanveerden as dien vraauw en wilst den beloven om heur laif te hebben, heur te eren en bie te stoan en traauw te blieven ien goie en ien minne doagen, ien riekdom en ien aarmoude, as ie zond binnen en as ie zaik binnen, aal dien levensdoagen?

JOA, DAT BELOOF IK.

*(noam)* wilstoe *(noam)* aanveerden as dien man en wilst den beloven om hom laif te hebben, hom te eren en bie te stoan en traauw te blieven ien goie en ien minne doagen, ien riekdom en ien aarmoude, as ie zond binnen en as ie zaik binnen, aal dien levensdoagen?

JOA, DAT BELOOF IK.

Ienzegen.

De Voader van ale baarmhaarteghaid,

Hai is t dij joe ien zien genoade roupen het

om mit joe baaident te traauwen.

Wie bidden of Hai joe

zien eerliekse laifde en traauw

en zien zegen geven zel.

Amen.

11. Begraffenis

11. Begraffenisdainst

**Ienlaaiden**

Wie zatten bie nkander, dij leste keer,

wie konnen nkanders verhoal van ons raais deur t levent.

Wie zatten stil.

Wie spraken van hoop.

Mor wie wizzen hou verlangen op t leste vervluchtegen zel

en hoop opgeven worden mout.

Stil was der de pien van t ofschaaid nemen,

hou t èn kommen zel,

strenge, biddere dood.

En ien stilte dij over ons kwam,

vuilden wie aanwezeghaid van God.

Ons dailen wer ain verhoal,

n zuiktocht noar vree en welwezen

ien n wereld vol troanen

van laid en bidderhaid.

En wie wizzen dat ien ons dailen stem van God sprak

ien n zaachte oam:

heb nkander laif en

neem nkander bie haand.

Want ie binnen ain

ien n haile bult tougelieks

en ien elk van joe

leef Ik.

Luster den noar mien verhoal

en dail mien pien

en dood.

O, luster noar mien verhoal

en leef ien aiweghaid

**Ons hulp en drempelgebed**

*(aal of nait ien wizzelsproak)*

*v*. Ons hulp is ien Noam van Heer

*a*. dij hemel en eerde moakt het,

*v*. dij traauw holdt ien der aiweghaid

*g*. en dij nait löslet t waark van zien handen.

*v*. Wat bin wie God, zunder Joe?

Ons gaist kin nait zunder joen licht,

ons wil het joen kracht neudeg

ons ziel joen vree.

*g*. Neem Ie ons levent ien joen haand,

zuver ons van ongerechteghaid.

*v*. Moak ons nij noar t beeld van Jezus,

*g*. dat wie eerlieks woar joen kiender binnen

en dat wie om Joe geven mit ale kracht dij ien ons is.

Amen.

**Welkom**

*v.* Wie binnen hier om leste eer te bewiezen aan N.N.

en om recht te dou aan *heur/zien* leven en staarven.

**Laid**

**Gebed**

Loat ons beden:

Dij bie ons wezen wil en toch verburgen blift,

dij ons dragt ien laifde,

kom ons te hulp mit joen Gaist

dat dij ons laaiden zel.

Schep ien ons n haart dat Joe bemint

totdat wie mit alent dij ons veurgoan binnen

ien t aiwege licht

joen aanschien aanschaauwen maggen.

Amen.

**Rondom t Woord**

Biebellezen

Laid

(Gedachtenis deur/noamens kiender en klaainkiender) *of:*

Overwegen mit gedachtenis

Laid

**Gebed**

*Ienlaaiden op t gebed (zingen of veurlezen)*

Laid: Psaalms & Gezangen 177 / LvdK 273 / LB 730

1. Heer, hol noamen ien gedachten

van wèl van ons hèngoan is,

dij bie doagen en bie nachten

leden, van de ofloop wis,

goande over liedenswegen,

dwaars deur boare ainzoamhaid,

en mit hoop op haail en zegen

deur Joezulf veur heur beraaid.

2. Heer, hol aaltied goud ien oren

hou zai raipen ien de naacht,

hou zai beedden zunder woorden,

deurhèn muid en zunder kracht,

loat joen oog mit aandacht lezen

t leed ien vòllen van heur vèl,

t wènsteg longern van heur wezen

noar ain dij heur redden zel.

3. Aan Maria heb Ie geven

en aan moordenoar aan t kruus,

wizzeghaid van aiweg leven,

woonstee ien joen parredies.

Hol heur noamen ien gedachten,

zet heur aan joen rechterzied

as zai op joen oordail wachten

op joen dag, aan t èn van tied.

4. Woar noar tou zel ain zuk keren,

mensk, dij staait veur t groot gericht,

as hai veur joen troon, o Here,

gain genoade van Joe krigt?

Zel Ie den gain vrijsproak geven

as zien mond gain woord meer sprekt?

Zunder Joe het hai gain leven

as zien oog ien t leste brekt.

Aiwege, dij ons noamen ken en ons doagen telt,

dij ons vörmd het mit joen goie gedachten over mensken,

veur ons is t levent van N.N. verburgen ien t duuster van dood,

mor wie hebben der vertraauw ien dat Ie t aan t licht brengen.

Zai ons aan en heur ons nou we hier bie nkander binnen

omreden ons *zuster/bruier* N.N. is van ons hèngoan.

Neem aal ons verdrait en schrik op ien joen vree.

Baarg aal ons gedachten over dij overleden is en onszulf

ien kennes van joen welbehoagen en leer ons bedenken

dat ook wie ainmoal staarven mouten.

Geef ons bie tied en gelegenhaid

steerns aan hemel, engeln op ons wacht

en bloumen op ons wegen.

Amen.

(Laid)

**Oetgelaaide**

Bruiers en zusters,

om leste eer te brengen aan dizze mensk,

om recht te doun aan *heur/zien* leven en staarven,

bin we hier bie nkander

rondom t dode liggoam dat ons van *heur/hom* overbleven is.

Wie holden ons ogen richt op de Aiwege

en wie spreken oet ien n tastend geloof

dat dit t èn nait is,

dat ons God, n God van leventegen is.

Meer as *heur/zien* liggoam blift noam van dizze mensk bie ons,

noam dij wie hier oetspreken mit eerbied en genegenhaid:

…………………………….

en wie beden:

God, herinner Joe *heur/zien* noam

dij *zai/hai* van mensken kregen het

en doar *ze/e* mit kend wordt

ook aal is *zai/hai* sturven,

noam dij Ie schreven hebben

ien paalm van joen haand.

Loat we nou goan ien vree

om *heur/hom* dij wie dit uur

veur t lest ien ons midden hebben

weg te droagen.

Wie leggen *heur/hom* ter ruste ien eerde

ien handen van God dij leeft.

En waiten: gainain leeft veur homzulf,

gainain staarft veur homzulf.

Of wie leven of dat wie staarven,

aan God heur wie tou.

**Op t kerkhof**

Hier vörm wie kring van beminden en vrunden

dij t levent van N.N. kend en daild hebben.

Hier sloet wie òf

weg dij wie soamen gingen.

Hier zaai we t liggoam van n menskenkiend

dat wie kend hebben en beminden

ien eerde

en dekken t tou.

Rusten mag dit levent ien traauw van de Aiwege.

En loat dizze ploats veur ons blieven

n toen van gedenken.

Hier zel we kommen om stilte te zuiken,

noamen te lezen,

om nait te vergeten wèl ons veurgoan binnen;

om ons doagen te tellen

en te leven ien t licht van aiweghaid.

Dizze doagen heb we nkander helpen kind en biestoan.

t Levent van ons beminde dode dou we recht

as we nkander nait ien steek loaten ien tied dij komt.

Dat God ons bewoaren mag

bie nkander.

**Zakken loaten van kist**

Omreden t het aalmachtege God behoagd

om ons *zuster/bruier* dij sturven is

bie Hom te nemen,

zo bestellen wie *heur/zien* liggoam ter eerde:

eer tou eerde,

aask tou aask,

stof tou stof,

twieldat wie zainen op de Levende

en soam beden:

Voader van ons

...

De Aiwege zel joen oetgang en joen iengang bewoaren

van nou òf aan tot ien aiweghaid.

Amen.